text:
Kvinnurnar akkurát ov stuttar
1. deild kvinnur, 4. umfar: HB - KÍ 1-2Sera spennandi dysturin millum HB og KÍ er akkurát liðugur. KÍ vann ein sera tættan og intensan dyst við 2-1. Hóast vit ikki megnaðu at lata verjuna hjá gestunum upp og móti endanum ikki høvdu neyðugu orkuna og rutinuna, kunnu vit bara fegnast um, hvussu langt vit eru komin á kvinnusíðuni.
Í fyrra hálvleiki var KÍ betra liðið. Tær vóru kvikari og tryggari á bóltinum og høvdu meira spæl. Málmøguleikarnir vóru tó ikki nógvir fyrstu 20 minuttirnar. Miðskeiðis í fyrra hálvleiki fekk KÍ eitt fríspark umleið 35 metrar frá HB -málinum. Malena Josephsen gjørdi ikki mætari enn at sendi bóltin langa teinin beinleiðis í málið.
Stutt fyri hálvleik verður Rannvá Andreasen spæld leys. Málverjin hjá HB drálar við at fara út at minka um málið, so Rannvá fær góðar stundir at plasera bóltin innanfyri handaru stong til 2-0.
Eitt hornaspark hjá HB rakti tvørtræið, og eitt mál hjá okkara kvinnum varð kolldømt av linjuverjanum, so púra vandaleysar vóru HB -kvinnurnar kortini ikki.
Ivaleyst hava tær fingið ein uppsang frá Allani í hálvleikinum, tí tær vóru sum hamskiftar í seinna hálvleiki. Í einar 20 minuttir løgdu tær hart trýst á KÍ og fingu minkað um munin til 2-1, tá Lív F. Arge umvegis beinið hjá Soffíu Purkhús fekk bóltin í netið.
Heidi Sevdal hevði fleiri næskar royndar, og Elin Maria Isaksen var einaferð púra leys, men tíverri komu ikki fleiri mál í okkara part. Kí fekk meira spæl aftur, og restina av dystinum gekk javnt á millum liðini.
Beint fyri dystarlok fekk Rannvá Andreasen seinna gula kortið, og varð víst av vøllinum. Hetta hevur við sær, at hon ikki verður á KÍ liðnum mikukvøldið, tá liðini bæði hittast aftur í Klaksvík í sambandi við steypakappingina.
Myndir: Rakul Hansen/HB.


c: text/html

text:
Húð
Húð (latn cutis, grikskt derma) er tann bleyti vevnaðurin, ið verjir kroppin á menniskjum og øðrum ryggjadjórum. Húðin er ein mekanisk verja móti umhvørvinum og er við til at regulera vætuskipanina og hitaskipanina í kroppinum. Kemisk evni í sveitta og øðrum vætum úr húðini verja eisini móti sjúkuelvandi evnum (patogenum).
Mest týðandi funksjónir hjá húðini eru at:
- verja innaru partarnir av kroppinum
- reglera kroppshitan
- merkja røring, hita og kulda frá umhvørvinum.
Innihaldsyvirlit
Húðløgini[rætta | rætta wikitekst]
Yvirhúðin[rætta | rætta wikitekst]
Tey uttastu løgini á húðina verða nevnd yvirhúðin (epidermis) og er millum 0,05-1,5 mm tjúkk. Við eygnalokini er yvirhúðin tunn, meðan hon er tjúkk undir iljunum og á øðrum pørtum av kroppinum, sum verða útsett fyri trýsti. Hornlagið verður tað ovasta lagið av yvirhúðini nevnt, har eru deyðar húðsellur, sum innihalda tað harða hrnevnið keratin. Hornlagið verjir kroppin móti stoytum og ger húðina næstan heilt vatntætta. Samstundis forðar hornlagið eitt nú bakterium og evnafrøðiligum evnum at koma inn í kroppin. Húðsellurnar í hornlagnum, fyrst og fremt keratinocytir, verða alla tíðina "noydd" burtur og í staðin koma nýggjar sellur. Longst niðri í yvirhúðini eru pigmentsellur, melanocytar sum hava til uppgávu at verja arvaeginleikarnar í sellukjarnanum móti ultraviolettu strálunum frá sólini. Í epidermis finnast enntá Langerhanssellur sum eru partur av immunverjuni.
Leðurhúðin[rætta | rætta wikitekst]
Undir yvirhúðini er leðurhúðin (dermis). Hetta lagið er umleið 1-4 mm tjúkkt. Tað er uppbygt av fibrum og hevur nógv blóðkør, nervar og kenslukroppar. Í leðurhúðini eru eisini sveittakertlar og feittkertlar. Í feittkertlunum verður feitt framleitt, ið ger húðina mjúka. Í sveittakertlum verður sveitti framleiddur, sum seinni fer út gjøgnum smáum opnum, porum. Sveitti er av vatni og saltum og er næstan heilt uttan lukt; tað er ikki fyrr enn sveitti kemur í samband við bakteriur, at hann fer at lukta. Um ein vaskar sær ov ofta við sápu kann tað náttúrliga feittlagið á húðini hvørva og húðin gerst turr.
Undirhúðin[rætta | rætta wikitekst]
Í undirhúðini (subcutis) verður feitt goymt sum isolerar kroppin frá stoytum og kulda. Yvirvektig fólk hava meira undirhúð enn kløn fólk.
Tað eru eitt nú eggjahvítaevnini kollagen og elastin, ið uppbyggja húðina.

robotstxt: allowed

filter: keep


text:
i-bókin er ein netbók, ein bókaheild í netútgávu við nettøkum fyrimunum.
i-bókin savnar tilfarið hjá næminginum: Næmingabók, arbeiðsbók og avritssíður.
Í i-bókini kunnu vera leinki til www, ljóð, rokniørk o.s.fr.
i-bókin gevur lærarum møguleika at arbeiða við kendum tilfari í nettøkari útgávu, har møguleiki er at samskifta við næmingarnar, geva teimum heimaarbeiði, leggja nýggjar uppgávur inn, næmingalaga undirvísingina o.s.fr.
Næmingarnir svara uppgávunum í i-bókini.
Send ein teldupost til nam@(if you can see this please update your browser)nam.fo, har tú upplýsir
1-árs hald: 115,- kr. fyri hvønn næming um árið
Fasthald: 100,- kr. fyri hvønn næming í árganginum um árið. Um skúlin teknar hald, er bókin opin í trý ár hjá hvørjum næmingi.
Lærarahald, har bara lærararnir í skúlanum hava atgongd til ibókina: 250,- kr. um árið.
Møguleiki er eisini at fáa eitt ókeypis royndarhald í ein mánað.
*Um skúlin keypir flokssett, fær skúlin fleksbókina ókeypis í eitt ár.
Firvaldsbøkurnar eru stuttligar uppgávur til byrjanarundirvísing. Uppgávurnar eru gjørdar soleiðis, at næminga...
Firvaldsbøkur eru eykatilfar í byrjanarundirvísingini í føroyskum. Bøkurnar eru ikki ætlaðar til ávíst floksst...
Firvaldsbøkur eru eykatilfar í byrjanarundirvísingini í føroyskum. Bøkurnar eru ikki ætlaðar til ávíst floksst...
Les 1 er heitið á fyrstu bók í nýggjari røð í trimum pørtum til framhaldsdeildina í føroyskum. Bókin er teksta...
Teldutøk lærarabók til Les 1. Tekstasavn til framhaldsdeild. Lydia Didriksen hevur skrivað og lagt til rættis.
Hetta er nýggj, broytt útgáva av Skygni 8. Støddfrøði til 8. flokk. Stórar broytingar og dagføringar eru gjørd...
Bókin er eykatilfar til støddfrøði. Uppgávurnar byggja á tað, sum er lært í vanligu roknibókini um tøl upp til...
Bókin er eykatilfar í støddfrøði. Uppgávurnar byggja á tað, sum er lært í vanligu roknibókini um tøl upp til 2...
Eg skrivi 1 eftir Gunnvá Dam, lærara, er skrivligt føroyskt til miðdeild fólkaskúlans. Hetta er fyrsta bók í e...
Hetta er onnur bókin í eini røð av mállærubókum við skrivligum uppgávum til miðdeild fólkaskúlans. Gunnvá Dam ...
Hetta er fjórða bókin í eini røð av mállærubókum við skrivligum uppgávum til miðdeild fólkaskúlans. Mállæruhef...
Eg skrivi 5, við undirheitinum: Skrivligt føroyskt til miðdeild, er 5. bókin í eini røð av rættskrivingar- og ...
Hetta er sætta bókin í eini røð av mállærubókum við skrivligum uppgávum til miðdeild fólkaskúlans. Mállæruheft...


text:
Tað verður heimsins festligasta innrás, tá ið føroyingar taka danska høvuðsstaðin við sangi, tónleiki og undirhaldi.
Innrásin bjóðar fantastiskan live-tónleik, skemt og undirhald og gevur føroyskum útisetum møguleikan at savnast til eitt hugnaligt og stuttligt kvøld. Og ivaleyst fara onkrir landsmenn í Føroyum eisini at leggja leiðina framvið á Amager hetta kvøldið.
Tað verður ein ”once-in-a-lifetime” uppliving, tá ið hittbólkurin Dynamit fer á pallin í Amager Bio hetta kvøldið og spælir øll síni stóru hitt – ikki minst Grøv Nummar 13, Pápi tín býr ei í Tórshavn og Hví gongur Tom altíð skít.
Eyðun & Terji, sum hava skrivað nógvar av best umtóktu poppsangum í Føroyum, koma við øllum sínum hittum – sangir sum Eros, 80’ini, Ljóðmynd, Nummar, Dansa, Eg flýggi til tónleikin og Mítt land.
Skemtarin Sjúrður Skaale, sum er onnur helvtin av Pipar & Salt, fer at leiða kvøldið, og umframt at presentera bólkarnar fer hann eisini at undirhalda við speiskum og viðkomandi skemti.
Einhvør innrás hevur brúk fyri fólki í legu fíggindans, og Innrásin hevur heimsins stuttligasta njósnara í Anders Lund Madsen, sum eisini leggur leiðina fram við í Amager Bio og fer at hugleiða um føroyingar og Føroyar, sum hann javnan hevur vitjað í lívi sínum. Anders Lund Madsen telist millum kendastu skemtarar og sjónvarpsvertir í Danmark, og hann dugir at gera gjøldur burtur úr bæði sær sjálvum og føroyingum – sjálvandi við einum fittum skálkasmíli og blíðum eygnabrái.
Innrásin hevur meira krút og skjúts til undirhaldsálopið á Keypmannahavn. Meira verður at frætta um tað seinni.
De kalder det verdens festligste invasion, da færinger indtager den danske hovedstad med musik og underholdning. Kultbandet Dynamit, der har lavet hits og fællessang i mere end 30 år, kommer for første gang til København for at spille live. Det bliver en ”once-in-a-lifetime” oplevelse, når hitbandet spiller alle deres bedste sange. Sjúrður Skaale, sum nogle helst kender som folketingspolitiker, er en fantastisk komiker, og han deltager med stand-up og kreative præsentationer af aftenens artister. Special guest er Anders Lund Madsen, sum har rejst meget på Færøerne, og kan fortælle sjove historier om sine oplevelser i det venlige ørige i Nordatlanten. Det bliver en aften med fantastisk live-musik og festlige indslag.


text:
Fór á land við vilja
Hetta er ikki ein strandaður hvalur, men úrslit av gjøllari tilrættislegging og eitt serbygt skip til endamálið, sigur rakstrarstjórin Ottar Mæland í Deep Ocean.
Í fjør fekk Deep Ocean spildurnýggja kaðalleggingarskipið Maersk Connector í flotan í langtíðarleigu.Í ár hevur skipið verið til arbeiðis í Írska havinum fyri Dong Energy, sum herfyri broytti navn til Ørsted.
Her hevur skipið drigið kaðalar frá havvindlundini Walney Extension til Morecambe Bay í Bretlandi.
Og undir arbeiðnum hevur verið møguligt at gingið turrskøddur til og frá skipinum.
– Serliga avbjóðingin í hesi verkætlanini er at fáa kaðalarnar í land í grunnum umstøðum og við sera stórum flóð og fjøru muni.
– Maersk Connector er skræddaraseymaður til slíkar umstøður, tí vit kunnu fara inn á grynnri vatn enn onnur skip við kaðalunum umborð, varpa okkum inn og haraftrat seta skipið niður á havbotnin, tá flóðin fer út. Hetta ger, at vit kunnu liggja so nær strondini sum gjørligt, tá kaðalarnir skulu dragast heilt inn, sigur Mæland.
Tá havvindlundin er liðug, skal hon veita streym til eina hálva miljón bretsk húski.


text:
UNESCO sáttmálin um siðaarv setast í gildi í Føroyum
5. juni 2015
Føroyska UNESCO nevndin hevur í gjár handað Bjørn Kalsø, landsstýrismanni í mentamálum, áheitan um at fáa UNESCO sáttmálan um verju av siðaarvi settan í gildi í Føroyum.
Siðaarvur er siðvenjur, ímyndir, framburðir, vitan, dugnaskapir, eins og tól, lutir, gripir og mentanarlig rúm, sum er viðurkent av samfelag, bólki og í einstøkum føri einstaklingum. Føroyski dansurin og kvæðini, føroyskt bátasmíð, virking av ull og siðir, ið eru knýttur at føroyska matinum, eru dømi um siðaarv føroyinga.
Við at taka undir við sáttmálanum binda Føroyar seg til at seta í verk skipanir og tiltøk, ið eru við til at fáa vitan um og kunnleikan til siðaarvin bornan víðari til komandi ættarlið.
“Siðaarvurin er týðandi partur av føroyska mentanararvinum, og vit hava støðugt umrøtt, hvussu eitt nú føroyskum bátasmíði kann vera lív lagað. Við at seta UNESCO sáttmálan um verju av siðaarvi í gildi í Føroyum, fáa vit eitt amboð, ið kann vera við til at lívbjarga hesum og øðrum týðandi siðaarvi føroyinga”, sigur Bjørn Kalsø, landsstýrismaður í mentamálum.
Tiltøkini í sáttmálanum fevna um skráseting, gransking og útbúgving umframt at skapa karmar fyri, at siðaarvurin hevur sítt livandi virki í samfelagnum. “Eg eri sera fegin um at hava fingið hesa áheitan frá UNESCO nevndini, og eg fari at virka fyri, at eitt uppskot til samtyktar um at seta í gildi sáttmálan um verju av siðaarvi kann verða lagt fyri Løgtingið fyrst í komandi tingsetu”, sigur Bjørn Kalsø, landsstýrismaður í mentamálum.
Øll hini Norðanlondini hava tikið undir við sáttmálanum um verju av siðaarvinum. UNESCO nevndin skrivar í áheitanini, at nevndin er sannførd um, at verndin og varðveitingin av siðaarvi føroyinga eigur at verða skipað eftir somu kørmum sum í grannalondum okkara. Nevndin metir, at UNESCO sáttmálin er eitt týðandi amboð, tá tað ræður um vernd av og virðing fyri siðaarvi mannaættarinnar. Føroyska UNESCO nevndin vil tí mæla til, at tikið verður undir við UNESCO sáttmálanum um verju av siðaarvi frá 2003.
Mentamálaráðið, 5. juni 2015
RN
Aftur


text:
Føroyski filmurin “Dreymar við havið” eftir Sakaris Stórá, verður í januar sýndur á altjóða filmsstevnuni í Tromsø, Noregi.
Tromsø International Film Festival, sum er stórsta filmsstevna í Noregi og millum stórstu filmsstevnur í norðanlondum, sýnir umleið 80 filmar hvørt ár, fyri umleið 60.000 vitjandi.
Hetta verður fjórða altjóða filmsstevnan sum “Dreymar við havið” luttekur á. Filmurin hevði frumsýning í Føroyum í heyst, og hevur síðan luttikið á filmsstevnum í Íslandi, Italia og Týsklandi.
Havnar Bio sýndi filmin í heyst og aftur í desembur, og sýningar hava eisini verið í Klaksvík, Suðuroy, Runavík og komandi ár verða sersýningar í Fuglafirði og á Sandoynni.
Til ber at fylgja við og lesa meira um filmin her, og meir sæst um Tromsø International Film Festival her.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Omanfyrinevndu søgdu allir undan valinum, hvat teir ætlaðu. Teir fremja nú tað, sum stendur undir teirra ræði,
Tá politikarar á vinstra vongi í mong ár hava víst, hvørja kós teir ætlaðu at seta, tá meiriluti fekst, kann tað ikki koma nøkrum dátt við, tá orð nú vera umskipað til veruleika!
Allir føroyingar vita, at bæði Javnaðarflokkurin og Tjóðveldi í fleiri ár hava ætlað at økt krøvini til vinnulívið – serliga á sjógvi – fyri at fáa fleiri pengar í landskassan frá gjøldum og eykagjøldum. Samstundis hevur Framsókn sett út í kortið at fáa býti og umbýti soleiðis, at takast kann frá teimum, sum ídag troyta vinnuna, fyri at lata til “onkran annan”!
Flestu føroyingar vita eisini og hava vitað, at hetta fór at verða ein hóttan móti fiski- og alivinnuni, har eini 90 prosent eru staðsett úti um landið. Høvuðstaðurin hevur satsað uppá tað almenna og allar tær risastóru íløgur við avleiddum vinnum og íløgum, fíggjaðar úr landskassanum.
Vandafull leið
At taka úr vinnuni risaupphæddir afturat, fyri at geva landskassanum gylt umframt alt, sum áður hevur verið kravt ígjøgnum seinnu árni, er ikki bara vandafull leið at ganga, men hon hevur longu skatt samfelagið.
Trump, Hoydal, Johannesen og Michelsen høvdu minst eitt til felags – eina ætlan. Munurin er tó at fáa eyga á. Hjá USA-forsetanum er tað: “America first”, við greiðari ætlan at lætta um hjá vinnuni fyri at fáa fleiri fólk í arbeiði, meðan tað hjá løgmanni, og báðum landsstýrismonnunum er: “Landskassin fyrst, tí vinnan hevur nóg mikið”!
Vónandi verður skaðin ikki ov stórur
Um Lyftini og gerðirnar hjá USA-forsetanum fara at fáa eitt bakkast fyri USA, fæst at síggja, men eg eri ræddur fyri, at lyftini hjá løgmanni og báðum landsstýrismonnunum áðrenn valið, sum nú er veruleiki hóast eitt vet broytt, kann verða til stóran ampa fyri føroyska vinnulívið, fyri sjófólkið og arbeiðarar á landi. Vónandi gerst skaðin ikki ov stórur! Virðingin fyri vinnulívinum, fiskimonnum og arbeiðsfólki, eigur at liggja hægri.
Leggi afturat! Harmist mín góða liberala vinman, Poul Michelsen, sum av eini ella aðari orsøk hevur latið seg kroyst, hann sum eg, síðani vit komu at kennast, havi virðismett sera høgt við hansara væleydnaða lívið við succes eftir succes, ið øllum hann hevur fyritikið sær.
Hinvegin var onki annað væntandi av løgmanni og landsstýrismanninum í fiskivinnumálum, og tann sum lat sína atkvøðu til teirra, vitsti hvat hann fekk.
“Kvartettin” roynir at fremja tað hon lovaði
Nógv umtalaði nýggi forsetin í USA, Donald J. Trump, segði eisini hvat hann ætlaði at fremja, og hann ger tað, um hann ikki verður hildin aftur.
Jú hendan “kvartettin” hevur meiri enn so okkurt til felags!!
ari til seinast at endurtaka, tað sum danska forkvinnan í Javnaðarflokkinum, Mette Frederiksen segði við TV2: “Vi har ingenting i Danmark, hvis ikki vi har et stærkt dansk erhvervsliv”!


text:
Meyer-skipasmiðjan í Papenburg er nú liðug við fyrsta partin av tí, sum verður heimsins fyrsta LNG-rikna ferðamannaskipið. Ovurstóri bygningurin upp á 120 metrar er togaður út úr turrdokkini fyrr í hesi vikuni og skal nú gerast liðugur.
Alt skipið skal vera klárt at lata AIDA Cruises á heysti í 2018.
Skipið verður við 183.900 GT størsta ferðamannaskipið, ið nakrantíð er bygt í Týsklandi - og tað fyrsta, sum burturav verður rikið av LNG.
Fyrsta sektiónin er 120 metrar long, 42 metrar breið og við 19 dekkum.
Lidna skipið fer at rúma 2.600 kømrum og hevur eftir ætlanini Kanarisku Oyggjarnar sum mál á jomfrúferð síni.
Her er ein video frá, tá ovurstóra konstruktiónin varð togað útum.
Kelda: Meyer Werft/maritimedanmark.dk


text:
Tað snýr seg millum annað um rættin til at luttaka í uppboðssøluni, sum fer fram í hesum døgum. Ein nevndarlimur í Føroya Fiskimannafelag hevur kært P/F Næraberg fyri Vørn og víst á, at Norðingur ikki heldur hýrisáttmálan við Fiskimannafelagið.
Tað margháttliga við øllum er, at manningarparturin umborð á Norðingi byggir á manningarpartin, sum tað skip, ið Norðingur avloysti í flotanum, Slættaberg” hevði. Føroya Fiskimannafeag hevur líka síðani Slættaberg kom í flotan víst á, at manningarparturin átti at verið 27 prosent, og ikki 17,5 prosent, so sum hann hevur verið síðani Slættaberg kom í flotan í 2012. Samband hevur verið millum partarnar, men advokaturin hjá P/F Nærabergi sigur nú, at reiðaríið ikki hevði ta fatan, at nøkur ósemja var millum partarnar. Tá so nýtt skip kom fyri Slættaberg, nevniliga Norðingur, gjørdi Fiskimannafelagið vart við, at tað ikki kundi góðtaka býtsisprosentið.
Advokaturin hjá P/F Nærabergi vísir á, at sáttmálin millum manningarfeløgini og limafeløgini hjá Føroya Reiðarafelag hevur ásetingar um, hvussu trætur verða loystar, og skal Fasti Gerðarrætturin nýtast, um partarnir ikki kunnu finna eina semju.


text:
Kári P er millum mest viðurkendu føroysku vísusangarar og sangskrivarar, og síðani seksti árini hevur hann ríkað føroyska tónleikaheimin og samfelagið annars við sangum og framførslum.
Kári P hevur sungið og skrivað nógvar kendar sangir – Villar Víddir, Kalli Katt, Dansa um gullkálvin og fleiri. Hann er gløggur eygleiðari av samfelagnum og fólkalívi, og hann dugir sum fáur at seta orð á kenslur og hugtøk.
Tað verður ein heilt serlig løta, tá ið Kári P fer at spæla sangir úr sínum stóra sangskatti í Tjaldinum.


text:
Vágatunnilin knappar fimm milljónir í avlopi í 2014
P/f Vágatunnilin hevði eitt avlop uppá knappar fimm milljónir krónur í 2014.
Hetta er eftir avskrivingar uppá átta milljónir krónur uppá tunnilin, so úrslitið áðrenn rentur og avskrivingar var knappar 13 milljónir krónur.
Umsetningurin hjá Vágatunnlinum var 19 milljónir krónur. Hetta er tvær milljónir krónur minni enn í 2013, tá umsetningurin var 21 milljónir krónur.
Orsøkin til fallið í umsetningi er ikki at færri bilar koyra ígjøgnum Vágatunnilin, tvørturímóti. Orsøkin er, at nevndin í Vágatunnlinum valdi at lækka prísin at koyra ígjøgnum tunnilin í fjør.
Vágatunnilin er liðugur at gjalda øll lán og er felagið í dag skuldarfrítt.
Harumframt eigur Vágatunnilin níggju milljónir krónur á bók í tøkum gjaldføri.
Eginognin í felagnum er í dag 176 milljónir krónur. Upprunaligi partapeningurin hjá landinum var 160 milljónir krónur.
Talan hevur sostatt verið um eina sera góða íløgu hjá landinum.
Verður hildið fram eftir sama leisti sum hiðartil, so kann landið fáa umleið í minsta lagi 10 milljónir krónur í vinningsbýti á hvørjum ári, og harvið hava fingið allan sín partapening útgoldnan aftur hesi komandi 15 árini.


text:
Nýggj sendifólk í Moskva og Brússel
Dan Klein --- 11.01.2018 - 09:00
Hákun J. Djurhuus tekur við starvinum sum sendimaður í Moskva og Elin Mortensen tekur við sum sendikvinna í Brússel.
Hákun J. Djurhuus er 49 ár, og útbúgvin stjórnmálafrøðingur frá Aalborg Universitet. Hann hevur starvast í Uttanríkistænastuni síðani 1998, og var sendimaður í Brússel árini 2000 til 2008, og sendimaður í Reykjavík frá 2011 til 2015.
Elin Mortensen er 37 ár, og útbúgvin stjórnmálafrøðingur frá Københavns Universitet. Hon byrjaði í starvi í Uttanríkistænastuni í 2009, og hevur eitt nú verið forkvinna í Brexit-bólkinum hjá landsstýrinum.
Kate Sanderson hevur verið sendikvinna í Brússel síðani 2012, og Bjørn Kunoy hevur verið sendimaður í Moskva síðani 2015. Tey fara aftur í starv í Uttanríkistænastuni heima í Føroyum.
Hákun J. Djurhuus og Elin Mortensen taka við sum sendifólk 1. september.


text:
Hava leypandi uppgávur tín áhuga?
At talgilda Føroyar er ein umfatandi verkætlan, ið brýtur upp úr nýggjum og leggur lunnar undir at nútímansgera vælferðina. Verkætlanin krevur tí nógvar ymiskar førleikar leypandi gjøgnum verkætlanratíðarskeiðið 2017-2020. Vit í Talgildu Føroyum eru áhugaði í at gagnnýta allar teir førleikar, ið krevjast í verkætlanina, og tískil hava vit gjørt tvey umsóknarbløð, sum geva ávíkavíst einstaklingum og fyritøkum møguleika at bjóða seg fram at loysa uppgávur fyri okkum.
Les meira og skráset teg her.


text:
Hell's Rebels
Jillia Bainilus
Fyrrverandi borgarstjóri í Kintargo
Description:
Í einum býi ið leggur stóran dent á fagurlistirnar, harímillum sjónleik, var fyrrverandi borgarstjórin onkuntíð nevnd størsti sjónleikarin í Kintargo. Ikki tí hon hevði nakrar royndir á pallinum; nei, hon var bara ein einastandandi falskur politikari. Við øðrum orðum var hon precis tað Kintargo tørvaði. Jillia Bainilus hevði næstan sitið sítt fulla skeið tá ið hon var erstatta av Barzillai Thrune, og sum heild var hon væl líddur borgarstjóri. Hon var vald fyri sína óforskammaðu liberalismu og frísinnaða taluhátt, og fólkið fekk júst tað tey atkvøddu fyri. Mong vísa tó á, at Bainilus var sera kvik at kyssa reiv hjá stjórnini hvørja ferð, til dømis, eitt herskip legði at í býnum, ella onnur máttmikil fólk vitjaðu. Yvirfyri fólkinum var hon liberal, onkuntíð enntá rebelsk, men so skjótt sum kongshúsið kom uppí forsvann skrappa tungan. Summi høvdu at henni fyri hetta, men tey kønu vilja verða við at hennara handfaring av fólki og stati var ein master class í politiskari manipulatión, og harafturat einasti mátin ein politikari kann yvirliva í Kintargo. Flest øll kunnu tó semjast um, at hon var ein góður borgarstjóri.
Hetta er serliga lætt at semjast um nú Barzillai Thrune hevur nevnt seg borgarstjóra. Jillia Bainilus skal eitast at hava verði send til Arcadia í lógarørindum (eitt heilt annað kontinent; hugsa Amerika afturímóti Europa), men longu nú ganga søgur um at hon rýmdi úr Kintargo, er fangað í onkrum myrkum kliva í býnum, ella heilt einfalt er myrd.
Av hennara privatlívi kann nevnast, at Bainilus var ógift og einsamøll. Hon hoyrdi ikki til aðalin, men Bainilus familjan er sera gomul. Tað sigst at ein forfaðir hennara tændi Cayden Cailean sjálvum. Tað er eitt opið loyndarmál at Jillia fylgdi the drunken god, sjálvt um trúgvin er alment banna.


text:
Vágs kommuna: Síðan 2014 hevur Ungdómshúsið í Vági havt eina sera góða jóla-traditión, har tey ungu hava gjørt jólagávur til øll, sum eru 80 ár og eldri í Vágs kommunu. Í ár vóru tey ungu í 56 húsum við jólagávum til tey elstu í kommununi.
Tey ungu og yngru í Ungdómshúsinum hava sitið so hugagóð og málað, klipt og set saman træ einglar til tey eldru í ár, sum tey so hava pakkað í gávur og hava givið í jólagávu til tey, sum eru 80 ár og eldri.
Vit eru sera glað um tað stóra arbeiðið tey í Ungdómshúsinum gera, og vit gleðast ikki minst um, at tey ungu, nú jólini nærkast, eisini hugsað um okkara elstu borgarar, tað skuldi tey eiga hjartans tøkk fyri, sigur Dennis Holm, borgarstjóri.


text:
Enskur Vencil er komin
Nú Vencil hevur fimm ár og tíggju útgávur á baki, hevur ritstjórn Vencils í longri tíð fingist við at fáa týtt nakrar av teimum bestu tekstunum til enskt. Vit í ritstjórnini eru vísir í, at hesir tekstir hava gott av at koma út til ein lesaraskara, ið ikki eru so væl staddur, at hann dugir føroyskt.
Tey, sum hava skrivað til Vencil hesi fimm árini, hann hevur verið millum okkum, eru tey, sum mynda nýggjan føroyskan skaldskap á føroyskum, og hetta metir ritstjórnin, í samráð við Vencil, at heimurin ikki kann liva uttan. Týdda tilfarið er tikið úr teimum fyrstu níggju numrunum av Vencli. Marita Thomsen hevur týtt allar tekstirnar til enskt uttan ein, ið Kate Sanderson hevur týtt.
Í enska Venclinum eru stuttsøgur eftir Hanus Kamban, Anniku Skaalum, Ludvík Breckmann, Arnbjørn Ólavsson Dalsgarð, Agnar Artúvertin, Mortan A. Østerø, Sámal Soll, Oddfríð Marna Rasmussen, Sólrúna Michelsen og Turid Thomsen. Eisini eru yrkingar eftir Katrina Reinert, Sissal Kampmann, Tórodd Poulsen, Kjartan Hansen, Bárð Persson, Róa Patursson, Tummas Nicoláa Arge, Vagn Streymoy, Carl Jóhan Jensen, Rannvá Skeel Johannesen, Randi Ward, Maluna Poulsen, Heðin M. Klein, Alexandur Kristiansen, Berg Rønne Moberg og Kim Simonsen.
Her sæst, at við í enska Venclinum eru bæði royndir høvundar og høvundar, ið hava debuterað í Vencli.
Enskli Vencilin verður ikki sendur til haldararnar, men er onkur, sum vil eiga enska Vencilin, ber til at keypa hann í bókabúðunum ella at senda Vencli ein teldupost á vencil@vencil.fo, so syrgja vit fyri, at hann verður sendur á rætta stað.
Permuna til henda enska Vencilin hevur listamaðurin Hanni Bjartalíð gjørt, við støði í tekstum í útgávuni. Tey bæði Fríða og Jan á Steinprenti hava prenta permuna.


text:
Neil Armstrong
Neil Alden Armstrong (f. 5. august 1930 – d. 25. august 2012) og felagi hansara Buzz Aldrin vóru fyrstu menn á mánanum, tá teir fóru hagar við rúmdarfarinum Apollo 11. Tað hendi tann 20. juli 1969. Tá hann setti fótin á mánan, segði Armstrong tey kendu orðini "That's one small step for man, one giant leap for mankind". Armstrong og Aldrin vóru í tveir og ein hálvan tíma á mánanum og gjørdu kanningar. Armstrong var eisini flogskipari undir Koreakrígnum, royndarflogskipari, flogverkfrøðingur og professari. Hann hevur eisini fingið eina stjørnu á Walk of Fame í Hollywood. Armstrong byrjaði hjá Nasa í 1962, og hann gavst tvey ár aftan á mánaferðina. Seinni arbeiddi hann sum professari í verkfrøði.
Amerikanski rúmdarmaðurin, Neil Alden Armstrong, ið var fyrsti frá mannaættinum sum setti fótin á mánan doyði 82 ára gamal 25. august 2012. Hann varð lagdur undir skurð fyri hjartatrupulleikar fyrr í mánaðinum. Hann fylti 82 ár eisini fyrr í sama mánaði.


text:
Flest øll tingfólk og onnur við sótu sum kánus mikudagin, tá tingformaðurin sendi tingið til hús og í summarfrí, beint sum farast skuldi undir endaligu viðgerðina av uppskotinum um fiskivinnunýskipan. Tingið skuldi verið farið í summarfrí fyri nakað síðan, men samgongan fekk skotið alt út, so stóra málið kundi avgreiðast áðrenn ólavsøku, tí fleiri stórmál liggja fyri eftir ólavsøku, umframt ásetingin av fiskidøgum, sum ofta tekur langa tíð.
Grundgevingarnar hjá tingformanninum eru til at skilja. Nógv løgfrøðilig ivamál vóru eftir at loysa, eins og at allir samgongulimir ikki hildu tann leist, sum varð avtalaður frammanundan. Hóttanirnar uttan úr heimi tyktust eisini at gera sítt, og so vísti ryggurin á summum seg sum tað reina spagetti, meðan onnur kastaðu øll persónlig og politisk atlit til viks og stóðu stinn. Andstøðan royndi eisini at gera sítt til at fáa málið skotið út til horna, og spældi sær eina løtu við møguleikan at seta misálit á Høgna Hoydal, hóast útlitini at fáa tað samtykt als ikki vóru til staðar.
Hvussu er og ikki, so vísti glantirileikurin á tingi henda dagin, hvussu veik samgongan er, og hvussu lítla stýring hon hevur á sínum egnu. Hetta var beinleiðis pínligt og lítið virðiligt. Tað skuldu næstan sagt seg sjálvt, at eitt uppskot, sum kemur í tingið, er so mikið væl grundað, at óneyðugt er við stórvegis broytingum. Sum skilst varð uppskotið hjá samgonguni bronglað til av samgongulimunum í vinnunevndini, og so vóru tað øll tey løgfrøðiligi ivamálini omaná, sum tingumsitingin vísti á. Vit tosa um eina kollvelting av okkara høvuðsvinnu, og hon kann ikki fremjast á so ivasomum grundarlagi. Tá má meira tíð til.
Men helst hevur samgongan sett sær ov høg mál frá byrjan av við øllum reformunum, sum skulu fremjast, millum annað pensjónsreforminum, og seinni eisini stjórnarskipanini, sum skal til fólkaatkvøðu komandi ár. Hesi stórmál eru ring at útseta, tí hetta er hjartablóð hjá nøkrum av samgonguflokkunum, men spurningurin er, um tað ikki er neyðugt fyri at geva øllum eina virðiliga viðgerð.


text:
Á Barnaheiminum eru tey farin undir tónleikaátak; til hetta krevjast ljóðføri og onnur útgerð, og tá Kris Kristofferson hoyrdi um átakið, vildi hann fegin stuðla tí.
Kris Kristofferson saman við dóttrini Kelly og svigarsoninum Andrew Hagar hava avgjørt at spæla enn eina konsert á Føroyaferðini. Hendan verður í Reinsarínum í Havn týskvøldið 30. august kl. 20.
Útselt varð beinanvegin til konsertina mikukvøldið á Reinsarínum, men nú hava tey altso sett enn eina konsert á skrá, har øll inntøkan fer óskerd til tónleikaútgerð til Barnaheimið í Havn.
Tey bæði, dóttir Kris Kristofferson og sonur Sammy Hagar, manna bólkin Appalachian Murder Bunnies, og týskvøldið og mikukvøldið fara tey á pall saman við Kris í Reinsarínum.
Appalachian Murder Bunnies hevur fyrr hitað upp fyri bæði Kris Kristofferson og fyri pápa Andrew Hagar, tann navnframa Sammy Hagar, ið best er kendur úr Van Halen. Eisini hava bæði Kris Kristofferson og Sammy Hagar verið á palli saman við teimum, og Kris Kristofferson verður eisini gestur á pallinum, tá Appalachian Murder Bunnies vitja Reinsaríið.


text:
Hagstovan hevur út frá tveimum mátum, fimtapartslutfallininum og gini-talinum, gjørt upp, hvussu sosiali javnin er í Føroyum, og samanborið tølini við tey í grannalondunum.
Tá talan er um hesi bæði mát, liggja Føroyar í lægsta endanum, tá samanborið verður við okkara grannalond.
Føroyar eru á sama støði sum Ísland, 3,1 í fimtingslutfall og 22,6 í gini-tali, meðan Danmark er norðurlandið við størsta ójavna. Gini–talið í Danmark í 2014 var 28,3 og fimtingslutfallið 4,4. Samanumtikið er tað soleiðis, at jú longri ein flytur seg burtur frá noðrurlondunum, jú hægri gerast hesi mát og sostatt ójavnin størri.
Men føroysku tølini er vaksin seinastu árni.
Fimtapartslutfallið var 2,7 í 2009 og 3,1 í 2014 – tað merkir, at í 2014 var ríkasti fimtiparturin í Føroyum 3,1 ferðir ríkari enn fátækasti fimtiparturin.
Gini-talið var 19,3 í 2009 og 22,6 í 2014.
Hvar merkja hugtøkini?
Fimtapartslutfallið
Her verða borgararnir býttir í fimm eins stórar partar eftir javnvirðisinntøku. Síðani verður roknað, hvussu stóran part av javnvirðisinntøkuni ríkasti fimitparturin ræður yvir samanborðið við tann fátækasta fimtapartin.
Gini-vísitalið
Gini-vísitalið er eitt annað mát fyri, hvussu javnvirðisinntøkurnar í samfelagnum eru býttar. Um øll hava somu inntøku er talið null, og hevur eitt húski alla inntøkuna, er talið 100%.


text:
Nær um allir leikarar møta stútt og støðugt upp til venjingarnar, og hugburðurin bæði til dyst og venjing er sera góður.
Tey avvarandi eiga sjálvandi eisini sín stóra leiklut í at halda børnunum til, og sjávlsálitið hjá okkara leikarum veksur, og hetta sæst aftur í avrikunum.
Hóast kappingin er góð, og hini liðini sera góð, eru bæði U17 og A-liðið hjá U14-gentum fremst í kappingini. Fleiri góðir og spennandi leikarar eru á síggja á flestu liðunum, men okkara standa altso ikki aftan fyri.
B-liðið hjá U14 gentum hevur tó sínar avbjóðingar, og fleiri leikarar eru ikki so royndar. Harumframt er tað ein avbjóðing at møta við sama liði hvørja ferð. Tó er tað ein jaligur trupulleiki, at vit hava so nógvar leikarar at taka av. Men genturnar hugna sær, og úrslitið er, at vit í HB fáa fleiri og fleiri leikarar.
Vit mugu ikki gloyma venjararnar í øllum hesum. Teirra góði andi og jaligi framferðarháttur hjálpur eisini gentunum rætta vegin. Heilt frá U6 til besta kvinnuliðið.
Sjálvandi eru okkara bestu spælarar umráðandi, men líka umráðandi er tó, at halda fokus á breiddina og halda øllum gentunum, sum bara elska at spæla fótbólt, til. Á henda hátt kunnu tær eisini knýta vinarbond og hava góða samveru við aðrar gentur, og á tann hátt mennast og búnast.
Okkara venjarar skulu halda skil á yvir 100 gentum, so tað er ein stór ábyrgd, vit sum felag hava í samfelagnum.
Vit síggja fram til eitt framhaldandi spennandi og gevandi kappingarár. Genturnar hava tað gott í Havnar Bóltfelag, og burturúr øllum hesum skulu so loksins koma nakrir frálíkir leikarar til okkara besta kvinnulið.
Vit koyra á saman - og koyr á, HB!!!!


text:
Steypaliðið mikla seinnu árini er næst á skránni
1. lið15-04-2013 - Jónfinn Petursson
Løgmanssteypið, lutakast
Lutakast, um hvussu spælast skal í fjórðingsfinalunum í kappingini um Løgmanssteypið, hevur júst verið í 3-2 sendingini hjá KVF. Vit fáa okkum rættiliga royndan, tá steypaliðið mikla seinnu árini, EB/Streymur, 5. mai kemur á vitjan í Gundadali.
Ein onnur risauppgerð verður í hesum umfarinum. Hon verður við Djúpumýrar, har KÍ tekur ímóti ÍF. Hinvegin hava NSÍ og Víkingur fingið munandi lættari uppgávu. Runavíkingar skulu leika móti Skála, meðan Víkingur fær vitjan av hinum 1. deildarliðnum, ið enn eru eftir í kappingini, FC Suðuroy.
Spennandi verður nú at síggja, hvussu leikur fer, men helst verða bara Effodeildarlið eftir, tá hálvfinalurnar skulu mannast.


text:
FSF: Leygardagin 20. mai klokkan trý verður 9. umfar í EFFO-deildini sjósett, tá NSÍ og ÍF bresta saman við Løkin í Runavík. Hinir fýra dystirnir verða allir spældir sunnudagin, og eisini tá verður lagt fyri klokkan trý.
Gestur í FSF Varpinum hesaferð, og at meta um komandi umfar í EFFO-deildini, er Jógvan Martin Olsen, ið er ein av fótbóltsmennarunum hjá FSF, og sum nú stendur á odda fyri U19-landsliðnum við dreingjum.
Í sendingini verður tosað um tær avbjóðingar, ið standa fyri framman sum U19-landsliðsvenjari, tí umframt landsliðsvenjingar, hava spælararnir eisini nógvar dystir og venjingar í feløgunum. Harafturat hevur Jógvan Martin eisini sítt boð upp á, hvørji lið fara at mynda oddin í fremstu deildini hjá monnum í oktober mánaða í ár.
Um tú veitst okkurt, sum VP ikki veit - skriva so til vp@vp.fo


text:
Rætt til barsilspening
Høvuðstreytin er, at tú hevur fastan bústað og fulla skattskyldu í Føroyum og er um barnið í tíðarskeiðnum, søkt verður um barsilspening. Harafturat skal tú hava havt A-inntøku seinastu 12 mánaðirnar áðrenn farloyvið byrjar, og ikki rætt til løn frá arbeiðsgevaranum í farloyvistíðarskeiðinum, les meira
>
Lesandi hava rætt til Barnsburðarfarloyvisstudning
frá Studni, les meira
>
Ættleiðing
Pápi, sum ættleiðir barn, hevur rætt til barsilspening frá Barsilsskipanini. Í høvuðsheitum eru reglurnar tær somu sum fyri pápa, sum ikki hevur ættleitt. Tó eru frávik viðvíkjandi tíðarskeiðnum, les meira
>
Sjálvstøðugt vinnurekandi
Ert tú sjálvstøðugt vinnurekandi er eisini møguleiki fyri at fáa barsilspening, les meira
>
Løntakari við B-inntøku
Um tú hevur B-inntøku er eisini møguleiki fyri at fáa barsilspening, les meira
>
Norðurlendingur, ið arbeiðir undir FAS-skipanini
Um tú ert Norðurlendingur, ið siglir við skipi, ið er skrásett í Føroya Altjóða Skipaskrá (FAS) er eisini møguleiki fyri at fáa barsilspening, les meira
>
Um barnið doyr
Pápi at deyðføddum barni ella at barni, sum doyr, hevur rætt til barsilspening frá Barsilsskipanini. Í høvuðsheitum eru reglurnar tær somu sum fyri pápar, sum um barnið var á lívið. Tó eru frávik viðvíkjandi tíðarskeiðnum, les meira
>
Nær kann eg søkja?
Einki mark er fyri, hvussu tíðliga tú kanst lata umsókn tína inn. Tó verður umsóknir ikki viðgjørdar fyrrenn farloyvið byrjar.
Av tí at pápar ikki hava rætt til barsilspening fyrr enn barnið er føtt, verður mælt til, at tú ikki søkir um barsilspening, fyrr enn eftir barnsburð.
Tey, ið eru í ALS, kunna ikki lata umsóknina inn fyrrenn beint áðrenn farloyvið byrjar. Sambært fráboðan frá ALS, hava tey ikki møguleika, at vátta umsóknina um barsilspening áðrenn hettar.
Umsókn um barsilspening skal latast Barsilsskipanini innan 1 ár eftir barnsburð
. Sambært broyting av barsilslógini galdandi frá 1. januar 2018, er freistin galdandi fyri børn fødd/móttikin eftir 1. januar 2017.
Er umsóknin ikki latin inn innan hesa freist, fellur rætturin til barsilspening burtur. Barsilsskipanin hevur onga heimild til at víkja frá umsóknarfreistini.


text:
Løgtingið hevur nú samtykt at lata helvtina av partapeninginum í Føroya Lívstrygging til Ognarfelagið Lív og at selja hina helvtina. Tað er P/F Fakfelag, ið er eitt samtak av fakfeløgum, sum keypir helvtina av Lív.
Upprunaliga var LÍV selt til BankNordik í 2011, men bankin angraði og lata søluna ganga aftur. Eftir hetta vísti ein samtøka av fakfeløgum áhugað at keypa felagið fyri sama prís, men sølan dróg út.
Nú hevur løgtingið samtykt málið, sum gevur ta neyðugu heimildina at selja. Yvirtøkudagurin er settur til 1. september 2016.
Við søluni kann sigast, at kundarnir eiga LÍV-samtakið umvegis P/F Fakfelag og Ognarfelagið LÍV.
- Málsetningurin er framhaldandi at veita eina góða tænastu og bera vinningin aftur gjøgnum góðar tryggingar, lágan rakstrarkostnað og eitt munagott avkast á eftirlønaruppsparingini, sigur LÍV í einari fráboðan á sínari heimasíðu.
Samstundis lovar LÍV at virka fyri einari øktari virðisøking til einstaka kundan komandi árini.
Tryggingarfelagið LÍV veitir eftirlønar- og persónstryggingar, og sum størsti veitari á eftirlønarmarknaðinum umsitur LÍV stóran part av uppsparingini hjá føroyska arbeiðsmarknaðinum og fakfeløgunum.
Tilgongdin at einskilja LÍV er drúgv og hevur tikið 10 ár. Løgtingið samtykti at einskilja P/F Føroya Lívstrygging í 2006.
LÍV - ella Føroya Lívstrygging - byrjaði sítt virksemi 1. januar 1967.


text:
Um okkur
LaserSjón ehf. er ein serfrøðifyritøka, ið rættar sjónbrek við laserhornhinnuviðgerð. LaserSjón er slóðbrótandi á hesum øki í Íslandi, og her arbeiða nakrir av royndastu íslendsku laserviðgerðarserfrøðingunum.Tól fyritøkunnar eru framúr góð. Tey hoyra til tað sokallaða fjórða ættarliðið av lasiktólum.
Serfrøðingar LaserSjónar, Þórður Sverrisson, Eiríkur I. Þorgeirsson og Keith Warren Fogg, hava viðgjørt meiri enn 6 túsund fólk og harvið meiri enn 12 túsund eygu á henda hátt. LaserSjón er ein av størstu lasikviðgerðarstovnunum í Norðurlondum, og hesir báðir læknarnir hava sostatt fleiri royndir enn flest aðrir norðurlendskir eygnalæknar.
Lasikviðgerðarhátturin er tann mest vanliga sjónbreksviðgerðin í dag, og vert er at geva tí gætur, at milliónir av viðgerðum verða framdar kring heimin á hvørjum ári. Lasiktøknin hóskar væl til tey, sum annaðhvørt hava hug at sleppa av við brillur og kontaktlinsur, tola illa kontaktlinsur ella eru ovurviðkvom. Um kontaktlinsur ella brillur tarna á onkran hátt í gerandisdegnum, er lasikviðgerðarhátturin mangan ein frálík loysn.
Ein nýggj samanburðarkanning av laserviðgerðartólum, sum amerikanski heilsu- og heilivágseftirlitsstovnurin (FDA) fekk í lag, vísir, at Bausch og Lombtólini, ið LaserSjón nýtir, eru framúr góð. Niðurstöðurnar av kanningini vísa, at 87,3% fáa fulla sjón, 12,4% batna verulega, og einans 0,3% fáa ikki nøktandi hjálp.
Eygnalæknarnir, sum settu fyritøkuna á stovn, eita Eríkur Ingvar Þorgeirsson og Þórður Sverrisson. Teir hava arbeitt í fleiri ártíggir og eru millum royndastu lasikviðgerðarserfrøðingar í Íslandi. Aftrat teimum báðum arbeiða 2 eygnalæknar, 1 sjúkrarøktarfrøðingur, 1 sjúkrahjálpari og 1 skrivari hjá LaserSjón. Starvsfólkini eru sostatt 7 í tali. Fýra av starvsfólkunum hava fingið lasikviðgerð við frálíkum úrsliti.
Vegna framúr góð úrslit eru Bausch og Lombtólini tey mest vanligu tólini á hesum øki, og verða eitt nú nýtt av heimskendum sjónbrekseygnalæknum, ið arbeiða hjá stórum og vælumtóktum fyritøkum.
LaserSjón fylgir sostatt við menningini á økinum og roynir at geva so góða viðgerð sum til ber. Serfrøðingar okkara luttaka á hvørjum ári á ráðstevnum uttanlands at kunna seg um nýggja tøkni og síggja nýggj tól og nýggjar viðgerðarhættir. Vit halda okkum tí vera eina av mest framkomnu fyritøkunum í heiminum.
Vit eru greið yvir, at vit mugu gera okkara allarbesta í hvørjum einstøkum føri fyri at fáa eitt gott úrslit, og allir sjúklingarnir verða viðgjørdir neyvt og nágreiniliga.
LaserSjón roynir av øllum alvi at tæna teimum sjónbrekaðu, og fyritøkan er ein av størstu stuðlum Blindafelagsins.


text:
9. PARTUR
Hvussu kunnu vit á bestan hátt fyrireika okkum til møtini?
Lesur tú Bíbliuna við Jehova vitnum, roynir tú helst at hyggja at tilfarinum áðrenn lesturin. Gert tú tað sama, áðrenn tú kemur á møti í samkomuni, fært tú mest burturúr. Bestu nyttuna fáa vit, um vit gera tað til ein vana at fyrireika okkum.
Ger av, nær og hvar tað riggar best at fyrireika seg. Nær fært tú best hugsavnað teg? Er tað tíðliga á morgni, áðrenn tú fert til arbeiðis, ella um kvøldið, tá ið børnini eru løgd í song? Sjálvt um tú ikki fært lisið serliga leingi, set so eina ávísa tíð av og royn ikki at lata teg órógva av nøkrum. Vel tær eitt friðarligt stað og sløkk útvarpið, sjónvarpið og fartelefonina. Biður tú áðrenn lesturin, verður tað lættari hjá tær at sleppa stúranum og hugsavna teg um Guds orð. — Filippibrævið 4:6, 7.
Strika undir og fyrireika teg til at luttaka. Legg fyri við at fáa eitt yvirlit yvir tað, tú ætlar at kanna. Hugsa um heitið á greinini ella kapitlinum, og hvussu undiryvirskriftirnar hóska til evnið. Kanna eisini myndirnar og endurtøkuspurningarnar, sum vísa á høvuðstankarnar. Les síðani paragrafarnar ein og ein og leita eftir svarinum til spurningin, sum hoyrir til. Finn og les skriftstøðini, sum víst er til, og hugsa um, hvussu tey hóska til tilfarið. (Ápostlasøgan 17:11) Tá ið tú hevur funnið svarið, strika so undir nøkur lyklaorð ella onkra orðing í paragrafinum, so tú minnist tað aftur. So kanst tú á møtinum, um tú hevur hug, rætta hondina upp og gera eina stutta viðmerking við egnum orðum.
Kannar tú tey ymisku evnini, sum verða viðgjørd á møtunum hvørja viku, leggur tú nýggjar tankar aftrat bíbliukunnleikanum, sum tú longu hevur. — Matteus 13:51, 52.
Hvussu kanst tú gera tað til ein vana at fyrireika teg til møtini?
Hvussu kanst tú fyrireika teg til at gera eina viðmerking á møtinum?


text:
Havstovan ger nógvar mátingar av hita og saltinnihaldi í sjónum, og tølini fyri 2015 eru nú endaliga góðskumett og kalibrerað. Út frá hesum tølum verða ymsar tíðarseriur roknaðar og uppdateraðar her á heimasíðuni. Í hesum umfari eru virðini fyri hita- og saltbroytingar á opnum havi dagførd, eins og saltbroytingar á Landgrunninum. Tølini fyri hitabroytingar á Landgrunninum vórðu dagførd fyrr í ár.
Tølini fyri 2015 lógu tætt við miðal samanborið við tey undanfarnu 20 árini ella meiri. Hitin var nakað lægri enn í 2014, men áleið tann sami sum í 2013.
Tey seinastu 10 árini hevur hitin annars verið rættuliga støðugur og lutfalsliga høgur. Tað kalda summarið í 2015 sæst væl aftur í hitanum á Landgrunninum. Mánaðirnir mai til august vóru allir kaldari enn miðal, meðan serliga november var heitari enn ein miðal novembermánaði. Hóast tað, so var miðal hitin á Landgrunninum fyri alt 2015 tann lægsti síðan 2000.
Saltinnihaldið hevur verið lækkandi síðan metárið 2010. Bæði á Landgrunninum og á opnum havið var saltinnihaldið tó eitt vet hægri í 2015 samanborið við 2014. Hetta er sama gongdin, sum sæst hjá okkara grannalondum.


text:
Eg gevi í dag út yrkingasavnið Ongul í Reyv á føroyskum og donskum. Tað er ókeypis og klárt at taka niður á telduna.
Tittulin á mínum yrkingasavni frá 1994-95 var Ongul í reyv, og júst hetta lýsir væl, hvussu tað gekst við at fáa tað útgivið, hóast eg sendi tað til eitt ótal av føroyskum og donskum forløgum, so var úrslitið, at eg sat eftir ongul í reyv.
Ikki fyrr enn í 2007 legði eg føroysku útgávuna av savninum út til almenna skoðan á myspace, sum var the shit back then. Í kvøld havi eg so valt at geva savnið út á Scribd.com bæði í føroysku og donsku útgávuni. Ætlanin var, at geva savnið út á báðum málum í somu bók, ið man kundi lesa frá báðum síðum, júst sum Se og Hør plagdi at vera (veit ikki, um tað er so enn).
Nú verður savnið givið út, og finst her:
Savnið liggur somuleiðis at lesa her á síðuni undir yrkingasøvn, har eisini savnið Rótleys Tøgn er tøkt.
Vælgagnist.


text:
Jógvan Hugo Gardar
29.11.2014 - 06:17
Valdagskanningin, sum grønlendska kringvarpið, KNR, fyri løtu síðani almannakunngjørdi vísir at Inuit Ataqatigiit (IA) vinnur valið. Flokkurin sær út til at fáa heili 35 prosent av atkvøðunum, og gerst tí størsti flokkur í Grønlandi.
Næstur honum gerst Siumut, við 31,2 prosentum. Nýggi flokkurin, Partii Naleraq, fær 12,8 prosent, og kemur at avgera hvør sum gerst landsstýrisformaður. Demokratarnir fáa 11.2 prosent, meðan Atassut fær 4,9 prosent.
Partii Inuit fær bara 2,7 prosent, og kemur tí ikki inn sum flokkur í nýggja landstingið.
Myndir frá valinum kunnu síggjast her


text:
U17 dreingir: Vunnu fyrsta settið á Svøríki
U17 landsliðsleikararnir spældu fyrsta landsdystin í NEVZA kappingini seinnapartin í dag. Dysturin var ímóti Svøríki.
Dreingirnir byrjaðu væl og vunnu 1. sett 25-20.
2. settið var eisini sera javnt, men Svøríki vann 25-22,
Í 3. og 4. setti komu sviar best frá byrjan, og hildu henda munin bæði settini, men føroyska liðið spældi til tíðir sera væl, men kláraði ikki at halda trýstið í logdini.
Alt í alt ein spennandi dystur, við góðum flogbóltsspæli frá føroysku dreingjunum.
Svøríki - Føroyar 3-1 (20-25)(25-22)(25-21)(25-19)
Føroysku U17 kvinnunar byrjaðu kl 16.00 sín seinna dysti í dag, sum er ímóti Noreg.
Dystirnir í kappingini verða vístir beinleiðis her: http://www.volleytv.dk/


text:
Onkur skavast! Ein mús býr undir skápinum.
Askur hjálpir abbanum ar flyta.
Æsa er júst farin upp. Hon fær sær morgunmat sjálv, smyr matpakkan sjálv, vekir mammu sína við at rópa: Hallóó...
Heini býr á einum vøkrum, gomlum garði langt burtur frá øðrum.
Mina býr á eini trøð saman við Æsu og lombum hennara.
Jákup og mamman eru fátæk, tey hava ongan mat og ringar vónir um framtíðina ...
-Skulu vit spæla? spyr Mia. - Nei, sigur Tórur. Mia skilir einki.
Kom upp í træið! Vinirnir hjá Antoni sita ovast í trænum.
Hvussu loypur krokodilla á? Hví berjast áarross? Og hvussu drepur eiturkoppur fong sín?
Elsa og tey koyra í bili. Tey koyra inn í ein tunnil.
91 mál. So nógv mál skoraði Messi í 2012. Tað er heimsmet.
Hvítabjørnin er størsta ránsdjór, sum livir á landi. Hon heldur til í Arktis.
Pápi Idu og Eli dámar so væl tey villu dýrini. Nú skal øll familjan á safari í Afrika!
Ronaldo er ein av heimsins bestu fótbóltspælarum. Fótbólturin hevur gjørt hann ríkan.
Stóribeiggin larmar, og Inga vil hava frið at lesa. Hon fer við blaðnum inn á vesið.
Visti tú, at kaninir eru í øllim heimspørtum?
Dronur flúgva við bumbum og halda eyga við ódnum.
Símun eigur nakrar óhugnaligar skortar. Hann kløkkar Atla.
Sára og Heri eru einsamøll. Tey hoyra ein fugl. Hann letur fýra ferðir. Tá fær Sára eitt hugskot.
Leivur ynskir sær ein mammubeiggja. Ein kulan og stuttligan mammubeiggja eins og Einar og Ívar hava.
Alvi skjýtur. Jákup er í mál. So komi Fríði og Suffía.
Alvi og Jákup sparka. So kemur ein hundur.
Alvi og Jákup sparka.
Alvi venur eina fintu. Hon er sera flott.
Í dag mussaðust Pætur og Erla í koddarúminum. Nú er kvøld, og Pætur sovnar ikki. Tað kitlar í búkinum, og hann...
Søgan er um Tummas, sum ikki torir at leggja seg at sova, tí hann hoyrir eitt ljóð. Tað ljóðar, sum onkur gong...
Sára sigur Minnu, at hon hevur ein hest, sum eitur Fúsi, men ein dagin ríður ein onnur genta Fúsa …. Og knappl...
Súni hevur funnið uppá ein robott, sum hann kallar Tólar. Tólar dugir alt møguligt. So fara teir at keypa fyri...
Fríða og Bjørn lofta við bólti, og Fríða kastar av óvart bóltin inn í garðin hjá Rósu, men hon torir ikki inn ...
Sára vil ikki spæla við Minnu, tí hon skal spæla við Hera. Men tá ið Heri kemur er hann ikki einsamallur ... K...


text:
Tíðindini í Kringvarpi Føroya um kvinnu við rørslutarni, sum nú er flutt inn í egin hús, er ein sólskinssøga. Søgan vísir okkum á stóra týdningin í møguleikanum at gerast so sjálvbjargin, sum gjørligt. Í innslagnum í Degi og viku varð sagt, at MBF ikki heldur, at Almannaverkið veitir nóg góðar bústaðarmøguleikar til tey, ið bera brek. Men so einfalt er hetta ikki.
Almannaverkið arbeiðir eftir játtan
Hóast ymiskar meiningar eru um, hvussu peningurin hjá Almannaverkinum verður nýttur, ella hvussu valt verður at raðfesta, so tekst tað ikki burtur, at ynski um fleiri bústaðir til føroyingar, ið bera brek er ein politisk avgerð. Tað er politiska skipanin, sum eigur ábyrgdina og bara hon.
Í samrøðuni, sum tó var klipt úr, vísti eg á tíðindi á heimasíðuni hjá Almannaráðnum um, at settar eru útvið 60 millióir krónur av til at útvega bústaðir til fólk, ið bera brek. Hetta fegnast MBF um og vónar, at hetta arbeiði kann halda fram, so tørvurin við árunum verður nøktaður. Fólk við rørslutarni hava eisini tørv á bústøðum, og tí vónar MBF, at hesi verða tikin við, nú peningur er játtaður til bústaðir til fólk, ið bera brek.
Taka støðuna í álvara
Ítøkiliga arbeiðið at gera bústaðarmøguleikarnar fjølbroyttari hevur stóran týdning. Arbeiðið er byrjað, men avbjóðingin og fyritreytirnar fyri fleiri bústøðum til fólk, ið bera brek er, at støðan verður tikin í álvara, og at politiski myndugleikin játtar neyðuga peningin.
Tá ið tíðindafólkið so í Degi og viku sigur, at MBF ikki heldur, at Almannaverkið veitir nóg góðar bústaðarmøguleikar til tey, ið bera brek, so er hetta evnið bæði álvarsligari og meira fleirtáttað enn so.
Fari tí inniliga at heita á Kringvarp Føroya um at taka tíð til størri samanhang, so tað ikki verður skeiklað, tá ið klipt verður.
Tóra við Keldu, forkvinna í MBF


text:
Heilsurøktarafelagið gjørt sáttmála
Tann 5. oktober gjørdu Heilsurøktarafelagið øðrumegin og Kommunala arbeiðsgevar...
Royna aftur: Skúlin var ov dýrur fyrstu ferð
Nú roynir Tórshavnar kommuna aftur at fáa inn tilboð upp á komandi stóra skúlan...
Svimjihøllin: Blóð, fingrarmerkir og fótaspor funnin
Løgreglan hevur verið og gjørt kanningar í sambandi við innbrotið í svimjihølli...
Matur, tónleikur og kappingar áðrenn Ronaldo
Tað er ikki bara fótbóltur á Tórsvølli mánakvøldið 10. oktober, tá forkunnugur ...


text:
Bakkafrost hevur í dag undirskrivað avtalu við Fiskaaling og Uttanríkis- og Vinnumálaráðið, ið inniber at Bakkafrost yvirtekur ábyrgdina av lívfiskaætlanini.
Bakkafrost fer at byggja eina nýggja lívfiskastøð og til henda ætlan er framd, fer virksemi at halda áfram í bygningunum hjá Fiskaaling í Skopun og við Áir. Starvsfólkini, sum í løtuni starvast á hesum støðum, koma eisini at halda áfram.
Við hesi avtaluni er tað tryggjað, at vit í Føroyum kunnu taka uppaftur rognaframleiðslu og kynbótaarbeiði grundað á serstøku føroysku laksastammuna, og framhaldandi menna tann føroyska laksin. Tann føroyska laksastamman er ein stamma, ið vit føroyingar eiga rættindi til og kunnu víðarimenna í mun til aðrar stammur, har útlendingar hava allan ræðisrættin.
Regin Jacobsen, forstjóri á Bakkafrost sigur í eini viðmerking: “Vit á Bakkafrost eru sera fegin um, at tað hevur eydnast at tryggja framtíðina hjá serstøku føroysku laksastammuna. Føroyskur laksur hevur sera gott orð á sær á marknaðinum. Søgan um føroyska laksin, ið etur lokalar rávørur, veiddar við Føroyar og á føroysku firðunum, sum hevur ein sereyðkendan smakk – er sera góð. Vit meta, at eitt gott kynbótaarbeiði er viðvirkandi til at tryggja, at føroyskur laksur eisini frameftir stendur seg í kappingini.
Harumframt hevur ein áhaldandi menning av føroysku laksastammuni stóran týdning m.a. tá tað snýr seg um trygd fyri, at vit sjálvi hava rogn at lata til alivinnuna og at vit lækka váðan fyri at innflyta sjúku. Tað hevur eisini stóran týdning framhaldandi at menna laksin til føroyska umhvørvið.”


text:
Tað er stórur áhugi fyri málingaframsýningini, sum verður í Skúlanum við Løkin á páskum og nógv hava longu sent inn málningar. Tað upplýsir Runavíka kommuna á heimasíðu síni.
Freistin at melda til er 27. mars. Væntandi fara at verða einir 170 málningar við á framsýningini. Málningaframsýningin verður opin páskadag og annan páskadag frá kl. 15.00 til kl. 20.00.
- Hetta hevur í nógv ár verið eitt afturvendandi tiltak, sum hevur verið væl vitja. Framsýnararnir eru alt frá teimum, ið royna seg á fyrsta sinni, til listafólk við drúgvum royndum. Peningurin, sum kemur inn frá tiltakinum, fer óskerdur til skótahúsið við Løkin, ið er karmur um arbeiðið hjá KFUM skótunum á Skálafjørðinum, sigur kommunan.


text:
Páskaoy
Páskaoy (spanskt: Isla de Pascua, rapa nui: Rapa Nui [1]) er ein kyrrahavsoyggj, ið er hjáland til Kili. Almennu málini eru tvey í tali, spanskt og rapa nui. Navnið gav ein niðurlendskur sjófari (Jakob Roggeveen) henni, tí hann kom hagar páskadag 1722 [2]. Oyggin er gitin fyri veldugu standmyndirnar í tí berliga landslagnum. Forfedrar polynesiamanna høgdu tær í grót fyri stívliga 1000 árum síðan.
Høvuðsstaðurin eitur Hanga Roa.
Landafrøði[rætta | rætta wikitekst]
Páskaoyggin er í útryðjuni í eystara parti í Polynesia, hundratals fjórðingar frá næsta granna. Páskaoyggin er eystasta oyggin í Kyrrahavi.
Søga[rætta | rætta wikitekst]
Polynesar búsettu seg á oynni í 6. øld. Tey livdu av taro, søteplum, bananum og graskerum, sum tey sjalv dyrkaðu, og tey hildu eisini bæði svín og høsn. Tey bygdu rætthyrntar pallar, nevndir ahu, fram við strendurnar. Men gulløldin við minnisvarðum og standmyndum á Páskaoynni var ikki fyrr enn seinni, um 1300, tá ið fólkið á oynni gjørdu hundraðtals pallar og reistu stórar, høgdar standmyndi á teimum. Pallarnir vóru stórir og síðan, sum vendi út ímóti sjónum, var hál og slætt, tí sjógvurin alsamt runaði eftir henni. Hvør pallur var 45 m. langur, og á honum stóðu 15 standmyndir. Eingin veit, hví standmyndirnar vórðu gjørdar, men tær eru helst gjørdar av átrúnaðarligum grundum.
Flestu standmyndirnar á Páskaoynni vóru høgdar í grótbrotum í sloknaðum gosopum. Tær vórðu høgdar í heilum líki úr berginum, bara ein partur av bakinum var fastur og helt teimum, so at tær duttu ikki. Tá ið standmyndirnar vóru lidnar, varð festið í bakinum høgt leyst, og tær vórðu signar niður á slætt og blankaðar og snøggaðar. Síðan vórðu tær drignar til pallarnar og reistar, einsamallar ella lið um lið. Nógvar høvdu strýuskapað høvuðsprýði av royðigróti. Mangar standmyndir høvdu enn høvuðsprýði, tá ið evropear á fyrsta sinni sóu tær mong hundrað ár eftir, at tær vórðu reistar.


text:
Avbera gott úrslit hjá Kristu
Sjøtul er settur á stóru svimjikappingina í Berlin. Krista hevur luttikið í síni fyrstu kapping, sum er 50 m frísvimjing. Stórur spenningur var undan kappingini, um Krista fór at klára kravtíðina til EM í svimjing, sum verður komandi summar. Og tað eydnaðist henni, hon kom á mál við tíðini 0.35,11 sek. Kravtíðin er 35,63 sek, so talan var um eitt avbera gott avrik hjá 12 ára gomlu Kristu.
Tíðin hjá Kristu rakk til eitt bronsuheiðursmerki í ungdómsbólkinum og eitt 9. pláss í opnum bólki og talan er eisini um eitt persónligt met á langbana. Vit ynskja Kristu til lukku við frálíka úrslitinum.
Kappingarnar halda fram í morgin, og tá skal Krista kappast í 100 m frísvimjing, 50 m firvald og 200 m bringusvimjing.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Tá íslendingurin Bragi Guðbrandsson miðskeiðis í 90-árunum var á námsferð í USA, gjørdist hetta samstundis byrjanin til norðurlendsku barnahúsini, ið eru ment seinnu árini. Ikki tí, at USA vanliga hevur verið nøkur fyrimynd hjá norðurlondum á sosiala økinum, men royndirnar har yviri við Children’s Advocacy Centre hugtóku Braga.
Endamálið við einum barnahúsi er, at har kunnu børn koma, ið hava verið fyri kynsligum ágangi ella harðskapi. Her verða kanningar og avhoyringar gjørdar, og kreppuhjálp verður eisini veitt, bæði barninum sjálvum og teimum avvarðandi.
Virksemið í einum barnahúsi er samskipað millum barnaverndartænastu, løgreglu og heilsuverk. Tá ið barnið eina ferð hevur greitt frá tí, ið farið er fram, er tískil ikki neyðugt at endurtaka frásøgnina fleiri ferðir fyri ymsum fólkum.
Íslenska barnahúsið, sum í ár hevur 20 ár á baki, var tað fyrsta av sínum slagi.
Í 2013 var tíðin búgvin at stovnseta barnahús í Danmark, aftaná drúgvar fyrireikingar. Um sama mundið var barnahús eisini sett á stovn í Tórshavn sambært eini broyting, sum varð gjørd í barnaverndarlógini.
Seinnu árini er barnahús eisini stovnaði í øðrum londum, ofta við Braga sum íbirtara ella ráðgeva.
Í sambandi við árligu norðurlendsku barndaverndarráðstevnuna, sum verður hildin í Reykjavík í døgunum 5. og 6. september, verður eisini komið inn á barnahúshugsjónina, ið sá dagsins ljós í Íslandi fyri tjúgu árum síðani, og sum hevur fingið so góða undirtøku hesi árini. Fleiri upplýsingar um tilmelding og fyribils skrá fyri dagarnar er at finna á https://nbk2018.is/


text:
Í SMAKKA vilja vit, við góðari tænastu, gera okkara til, at ráðstevnan eydnast væl
SMAKKA er altíð til reiðar at bjóða tykkum spennandi, vælsmakkandi og heilsugóðar veitingar, eisini til stór tiltøk.
Skriva til smakka@smakka.fo ella ring til 53 54 55, um tit ynskja tilboð upp á veitingar hálvan, heilan ella fleiri dagar.
Kaffi og te í forhøllini, fyri hvønn;
upp til 100 fólk, einaferð kr. 18, tvær ferðir kr. 34,-
100 – 200 fólk, einaferð kr. 16, tvær ferðir kr. 30,-
omanfyri 200 fólk, einaferð kr. 15,-, tvær ferðir kr. 28,-
Kaffi og te allan dagin, upp til 4 ferðir, í forhøllini, fyri hvønn:
upp til 200 fólk kr. 42,-
omanfyri 200 fólk kr. 38,-
Kakur, smákøkur, frísk og ella turkað frukt eftir avatalu
Skriva á smakka@smakka.fo ella ring 53 54 55 um ynski er um fleiri serveringar ella um veitast skal uttanfyri vanliga upplatingartíð í Norðurlandahúsinum


text:
Ari av Rana
10.01.2018 - 19:24
Mentan > List > Filmslist
Longu dagin eftir at Nordisk film lat eina Olsen banden framsýning upp, varð framsýningin úti fyri stuldur.
Ein kvinna, sum vitjaði framsýningina, gjørdi ikki mætari enn at stjala pakkan, sum Egon Olsen goymdi ætlanirnar hjá sær í, í filmunum.
Tað var tó ikki torført at finna kvinnuna, tí at hon var fanga á sjónbandi og hevði goldið við Dankort, tá hon skuldi inn til framsýningina.
Kvinnan fór sjálv til løgregluna og gav teimum pakkan. Tað, sum kvinnan neyvan visti, var at pakkin bert var eitt kopi av veruliga pakkanum.
Kvinnan setti seg í samband við løgregluna og segði, at onkur hevði fingið hana til at stjala pakkan. Hon sigur ikki hvør bað hana stjala, ella hví hon skuldi stjala pakkan, skrivar TV2.
Les eisini: Ætlaninar hjá Egon Olsen stjolnar


text:
Um ver
ver er vørumerki hjá Føroya Tele. Endamálið við ver er at geva føroyingum møguleika fyri dygdargóðum fartelefonhaldum, sum eru trygg og laga seg til nýtsluna hjá tí einstaka.
ver vil stutt sagt veita slóðbrótandi tænastur, sum eru smidligari, betri og einfaldari. Við tað at tú avgreiðir øll tíni viðurskifti her á heimasíðuni, kunnu vit eisini bjóða tær eitt hald við talu, sms og data, sum er bíligari enn áður.
Fyri at hetta skal bera til, verður alt samskiftið millum kundan og ver lagt út á netið. Á heimasíðuni ver.fo skrásetir kundin seg, velur hald, skrásetir gjaldkort og fyllir á. Síðan verður ein avtalað upphædd kravd av tínum gjaldkorti frammanundan hvønn mánað.
ver er ein tænastueind hjá Føroya Tele og brúkar netið og allar førleikar hjá Føroya Tele. Sostatt tryggjar Føroya Tele, at dygdin á netinum og tænastuni er góð.
ver er komið fyri at vera.


text:
Klintra styrkir um hópin
Jógvan K. Glerfoss
Klintra hevur vind í seglunum.
Fyri at nøkta eftirspurningin, frá mongu og trúgvu kundum okkara, styrkja vit aftur um hópin – nú fyri triðju ferð síðani byrjan í mars 2016 og eru vit nú 12.
Hálvan september byrjaði Oluf Færø, ið útvið 11 ár hevur starvast á Føroya Tele. Hann hevur m.a. verið partur av toyminum, sum hevur ment loysnir sum Ver (ver.fo) og Vinnurúmið (vinna.ft.fo).
Oluf er útbúgvin cand.scient. í teldufrøði frá universitetinum í Keypmannahavn, og undirvísir hann regluliga í KT-verkfrøði á Fróðskaparsetur Føroya.
Vit frøðast um, at Oluf velur avbjóðingar saman við øðrum góðum fólki á Klintra, og ynskja vit Olufi hjartaliga væl komnan í hópin.


text:
Á SSP-kveikingardegnum 9.nov. 2012 í Tórshavn var átakið "UTTAN HARÐSKAP" heiðrað.
Leiðarin í Húsinum Jógvan Andrias Joensen tók í mótí litríkari bukett. Hann nýtti høvið at takka fyri heiðurin og siga frá átakinum, sum var lagt til altjóða "ikki harðskapsdagur" 2.okt. Henda dagin skipaði Húsið fyri konsert og kyndlagongu.
Átakið fevndi eisini um fyrilestur fyri starvsfólkum á stovnunum, skúlunum, leiðarum í frítíðarfeløgunum og foreldrum. Eisini sjónleikur um happing var á skránni í skúlanum og í Húsinum.
Vegna Klaksvíkar Kommunu var skipaður ein fyrireikingarbólkur við: Tonja Ziskason, leiðari á barnaverndartænastuni, Dávur Winther, mentanarleiðari, Sigrun Vágstún, barnaansingarsamskipari, Hans Mourits Foldbo, sálarfrøðingur og Jógvan Andrias Joensen, leiðari í Húsinum. Hesi samskipaðu átaki "Uttan harskap" í samstarvi við Elin Winther Poulsen, samskipara av SIG FRÁ, Skúlan á Ziskatrøð, Ósaskúlanum og skúlastýrini fyri Skúlan á Ziskatrøð og Ósaskúlan.


text:
Nú fáa yrkislistafólk í Føroyum betri arbeiðsumstøður.
Skipanin við listafólkalønum, sum Rigmor Dam, landsstýriskvinna í mentamálum, hevur sett á skinnarar fyri at tryggja listafólkum arbeiðsnáðir í longri tíðarskeið, er nú komin í gildi.
Henda skipan hevur fleiri fyrimunir fyri landsins listafólk, sigur Marita Dalsgaard, forkvinna í listafólkasambandinum, LISA. LISA hevur havt uppskotið til hoyringar og hava gjørt viðmerkingar til hoyringsskrivið.
Samanumtikið eru listafólkini nøgd við nýggju lønarskipanina.
Skipanin er uppbygd soleiðis, at listafólkalønin verður latin í trý ár, tó er møguligt at leingja játtanina upp til tvær ferðir trý ár afturat, so hon tilsamans kann veitast sama listafólki upp í níggju ár, um nevndin mælir til tað. Tá skipanin er fult útbygd, kunnu níggju listafólk vera í henni.
Nú fer Mentanargrunnurin at gera neyðugu fyrireikingarnar, so klárt verður at søkja fyrst í komandi ári.
Les meira um listafólkalønina her


text:
Í skrivandi stund verður samgonguskjalið lagt fram. Teir kalla tað konsensuss, men tað ljóðar meira sum gorr og úrslitið av sjálvgóðum rossahandlum. Brynhild Thomsen hevur eina góða løtu verið púra einsamøll um at spyrja floksformenninar og tað hevur forrestin eisini verið Dimma, sum síðan hósdagin at kalla eksklusivt hevur viðgjørt hesa kollveltingina, sum samgonguskjalið umboðar. Nú kjakast tey um flatskattaskipanina og teir hava tað ikki lætt, Jørgen og Kaj við at argumentera fyri eini skattaskipan, sum er so sosialt ójøvn sum flatskattaskipanin. Jenis tekur so stóra frástøðu sum hann yvirhøvur kann til sína egnu samgongu, tað ljóðar sum hevur hann selt sína sál fyri at sleppa at parkera etisk mál, ger hann manngarð móti framtíðini? Vit hava ikki lisið endaliga samgonguskjalið og enn havi eg ikki hoyrt teir siga eitt orð um mentan ella list. Meðan vit bíða seta vit eina yrking inn og hon er á donskum sjálvandi.
På høje tid
Det er på tide - vandet koger
jorden brænder - verden venter
da Alexander var på Cæsars alder
var han allerede Den Store
da Cæsar var i min alder - var han allerede færdig
de spildte ikke tiden - tiden spildte ikke dem
de brugte tiden som en skjorte - sov med den på
spiste med den på - blev begravet i den.
Og her sidder jeg - holder avis - holder jul
holder igen - lader bedrifter gå min næse forbi
i håbløs restance med opdagelser - verden venter ikke.
Da Mozart var fem år - da Jesus var tolv
da Columbus lettede anker - da Homer - da Rembrandt
da Pasteur - da Darwin - da Dalgas - da Gama
Damokles - det er på høje tid - det er over tiden
min hat - min frakke - mine cykelspænder
det er nu eller aldrig.
Yrking: Benny Andersen


text:
Pláss fyri skattalætta í Tórshavnar Kommunu
21. apríl 2016
Tórshavn, ein høvuðsstaður í menning og vøkstri, og við tilboðum og tænastum av øllum møguligum slag til borgaran, umframt góðum kørmum at reka vinnuligt virksemi
Framtíðaríløgur og verkætlanir
Nú ársroknskapurin fyri 2015 hjá Tórshavnar Kommunu er góðkendur, er neyðugt framhaldandi at hava fokus á at reka kommununa fíggjarliga forsvarligt, og samstundis tryggja framhaldandi menning av kommunalu vælferðartænastunum til okkara borgarar, t.e. børn, ung, vaksin og eldri.
Vit hava nú sett hol á okkara miðbýarætlan við m.a. at opna niðastu hæddina í Bank Nordik-bygninginum til ein mini-terminal, har Apotek og annað virksemi skal verða, umframt lestraríbúðir í Kommunuskúlanum og søla av bakaravørum í Handilshjarnanum.
Vit hava eisini aðrar stórar íløgur fyri framman, t.e. nýggjan skúla í vesturbýnum, musikkskúla og langhyl. Hetta eru 3 stórar íløgur, sum krevja eina íløguraðfesting. Tað er ikki á nakran hátt skilagott at seta allar hesar íløgur í gongd í senn, nú vit hava ein hitaðan búskap.
Annars eigur at verða settur meira peningur av til rakstur og íløgur á eldraøkinum, serliga tá hugsað verður um, at tørvur longu nú er á eykajáttan í 2016. Vit hava yvirtikið eitt eldraøkið frá landinum, sum hevur verið rættuliga niðurpínt við pengum. Tað kostar eftir øllum at døma meira at reka økið enn tað, sum landið ásetti.
Vit eiga og skulu gera eina íløguætlan fyri eitt longri tíðarskeið og soleiðis strekkja íløgurnar, fyri ikki at ovurupphita búskapin. Vit eiga heldur at lata privatu vinnuna gera íløgur, og tá so búskapurin kølnar aftur, hevur tað almenna ella kommunan møguleika at seta gongd á almennar íløgur fyri at javna út búskaparligu sveiggini.
Ein onnur orsøk til, at vit eiga at raðfesta og halda aftur við stórum byggiverkætlanum í einum hitaðum búskapi við vantandi arbeiðsmegi er, at íløgurnar gerast alt ov dýrar og dygdin vánalig.
Politisk avrik
Henda samgongan setti sær fyri og gav lyfti um at loysa eina røð av uppgávum - av hesum kann nevnast m.a.:
- Kommunuskatturin lækkaður við 0,5% (frá 20,25% niður í 19,75%)
- Barnaansingargjøldini lækkað - bara gjalda fyri eitt barn
- Fimleikarhøllin í Argja skúla verður víðkað, soleiðis at spælast kann hondbólt
- Útstykking á Argjum, 50 grundstykki
- Høllin á Hálsi verður útbygd, soleiðis at vit fáa ein bana afturat
- Útstykking í Kollafirði, 20-24 grundstykki
- Nýggjur barnagarður liðugur í Kollfirði í summar
- 128 fleiri bátapláss í kommununi
Ov nógvar íløgur settar í gongd í senn
Eg eri samdur við teimum, sum siga, at vit ikki eiga at hava stórar og nógvar framflytingar av íløgum, t.v.s. at tá vit ikki megna at gera stórar íløgur í einum fíggjarárið, so flyta vit tær til komandi ár og hesar íløgujáttanir hópa seg upp. Hetta er kortini einki nýtt í Tórshavnar Kommunu, og er vanliga gjørt fyri at fáa eina politiska kabalu at ganga upp. Tað veit varaborgarstjórin, Jógvan Arge eisini væl, tí hettar var eisini mannagongdin í hansara samgongutíð. Landið hevur somu trupulleikar.
Framfluttar íløgur - Tórshavnar Kommuna
Kelda: Fyrisitingin í Tórshavnar Kommunu
Tølini við framfluttum íløgum vísa greitt, at íløgur og byggiverkætlanir skulu planleggjast og raðfestast betri komandi árini.
Jógvan Arge, hetta er ikki nakað, sum er hent í 2015. Hetta gjørdi tú eisini, tá tú var í býráðsmeirlutanum, men eg eri samdur við tær, at vit eiga ikki at hava meira íløgur á árligu fíggjarætlanini enn vit megna at gjøgnumføra ella gera lidnar, og strika tær íløgur ella tann partin, sum vit ikki náa at gera lidnan í einum fíggjarárið, og tað bert væl til at meta um, hvat vit klára at gjøgnumføra, áðrenn eitt fíggjarár byrjar. Á henda hátt skapa vit gjøgnumskygni og ein stabilan kommunurakstur, og kunnu halda eitt stabilt kommunuskattaprosent
Tá ein samgonga ella býráðsmeirluti gerð eina samgonguavtalu yvir 4 ár, so eiga vit at viska talvuna reina og gera eina realistiska íløguætlan yvir tey komandi 4 árini, og gjøgnumføra tað, sum vit seta okkum fyri.
Kommunan væl fyri at veita enn ein skattalætta
Tað er sum sagt skilagóður fíggjarpolitikkur at halda aftur í góðum tíðum, og seta arbeiðir í gongd í ringum tíðum.
Tað er eisini góður kommunalpolitikkur at hava eitt stabilt lágt skattatrýst, soleiðis at skattaborgarin veit, hvat hann hevur at halda seg til í longdini. Samsvar má vera í longdini ímillum, hvat man tekur inn í skatti í mun til tørvin á rakstri og íløgum.
Tað er ongin orsøk at taka meira inn í skatti frá borgarunum enn neyðugt er.
Møguligar meirinntøkur ella avlop á fíggjarætlanini eigur at brúkast til skjótari niðurgjalding av skuld.
Vísandi til góðu tíðirnar, lágu skuldina hjá Tórshavnar Kommunu, breiða skattagrundarlagið og skilagóða fíggjar- og búskaparstýring, er pláss fyri einum skattalætta komandi fíggjarár 2017.
Skuld, brutto - Tórshavnar Kommuna
Viðmerking: Skuld, ikki íroknað Tórshavnar Havn, sum onga skuld hevur
Kelda: Fyrisitingin í Tórshavnar Kommunu
Tórshavnar Kommuna er ein fíggjarliga væl rikin kommuna og hetta skal sjálvandi koma skattaborgarunum til góðar við einari skattalækking í 2017 og framhaldandi góðum vælferðartænastum.
Annfinn Brekkstein
Býráðslimur í Tórshavnar Kommunu fyri Sambandsflokkin
RN
Aftur


text: Tá eg herfyri sá myndina omanfyri á Gamlar myndir úr Klaksvík, gjørdist góð hondbóltsminni á norðoyastevnu púra klár. Vit skulu heilt aftur til 1967 og nøkur ár fram. Manshondbóltur var lítið av í Klaksvík um tað mundið, meðan kvinnuhondbólturin blómaði. Tað var John Reid Bjartalíð, sum nakrar norðoyastevnur bað okkum neistamenn koma til Klaksvíkar at spæla hondbólt. Ikki ímóti Stjørnuni men ímóti VÍF ella øðrum liðum. Minnist serliga eina dystin ímóti VÍF á uttanduravøllinum. John Reid Bjartalíð útvegaðu okkum innivist á Bókasavninum. Nakrar bókahillar vóru fluttur, so pláss var fyri sovuposunum. Har var frálíkt at sova og halda til. Vit spældu á hondbóltsvøllinum, sum vit síggja á myndini, sum tá var asfalteraður. Góð hondbóltsminni úr Klaksvík, má sigast. Men allar størsta hondbóltsminnið úr Klaksvík var, tá mansliðini hjá Neistanum og Kyndli eitt hóskvøld í 1968 vóru boðin at koma til Klaksvíkar at spæla fyrsta mansdystin í bestu deildini í nýggju høllini. Upplivilsið av teimum heilt stóru, tí vit spældu ikki fyrsta dystin í høllin í Hálsi fyrr enn fram ímóti jólum í 1970. Fantastiskt at spæla hondbólt fyri fullsettari høll í Klaksvík, har so nógv fólk vóru komin í høllina, at børnini, sum sótu á gólvinum, stungu føturnar inn um síðulinjuna. Vit høvdu jú ikki áður spælt innandura, og vit vóru bornir á lógvum hetta kvøldið bæði so og so. Nú minnist eg ikki nógv úrslit nágreinliga, sum vit spældu hesi árini, Men dysturin ímóti Kyndil í Klaksvík í 1968 stendur púra klárur í minninum. Orsøkin er uttan iva, at vit taptu 24-28 fyri Kyndli, men sjálvur skeyt eg tíggju mál hetta kvøldið. Tað lá heilt væl fyri serliga frá veinginum at blaka seg inn um linjuni og skjóta málini og ikki skursla seg, eins og vit gjørdu á asfaltvøllunum. (Vagnur)


text:
Papua Nýguinea
Papua Nýguinea ella Papua Ný Guinea (enskt; Independent State of Papua New Guinea, tok pisin; Papua Niugini) er størsta tjóð í Melanesia. Landið var avstralskt hjáland til 1975 og er eystrari partur í oynni Ný Guinea umframt 600 aðrar oyggjar skamt norður, suður og eystur úr Ný Guinea. Port Morresby er bæði høvuðsstaður og størsti býur. Papua Ný Guinea hevur bara mark við Indonesia. Miðallívsævin í landinum er 66 ár. Landið er limur í Bretska Samveldinum. Har er nógv gull og kopar.
Innihaldsyvirlit
Samfelagið[rætta | rætta wikitekst]
Færri enn 6 milliónir fólk búgva í Papua Ný Guinea; flestu teirra búgva í smáum, fjarskotnum bygdum. Í eygum vesturlendinga eru mong fólk har fátæk. Flestu fólk í Papua Ný Guinea liva av landbúnaði. Papua Nýguinea við 5,8 milliónum fólkum og fleiri enn 700 tungumálum tók lysing frá Avstralia í 1975. Síðan hevur stór framgongd verið í landinum, men gamli siðvandi lívshátturin er enn vanligur. Nýtíðar fjølmiðlar, helst sjónvarp og útvarp, geva teimum ungu í Papua Nýguinea innlit í okkara heim, men ikki tøkni ella pening, sum er treyt fyri, at tey kunnu liva sum fólkið í framkomnu ídnaðarlondunum. Vaksandi ónøgd helvur elvt til stóran samfelagsligan spenning. Fyri stuttari tíð síðan vóru fjarskotnastu økini í Papua Nýguinea fullkomiliga avbyrd frá umheimurin. Nú er nýggja tíðin komin við ferð inn í tilveru teirra.
Ættarbólkar[rætta | rætta wikitekst]
Av tí at so illa er framkomandi um høgu fjøllini og ígjøgnum tættu skógirnar, hevur altíð verið lítið samband ímillum mongu ættarbólkarnar, ið búgva her, til dømis sorimi. Hetta ger, at nú á døgum eru fleiri enn 1000 ættarbólkar í landinum, og fleiri enn 700 mál og bygdamál verða talað.
Búskapur[rætta | rætta wikitekst]
Nógv tilfeingi er í landinum, helst steinsløg til dømis kopar og gull. Koparnámið í Panguna í oynni Bougainville er ímillum tey størstu í heiminum. Á oynni Bougainville, har stór koparnám eru, er meiriluti fyri at loysa frá hinum partinum av landinum. Viður úr stóru regnskógunum er eisini týdningarmikil útflutningur. Tað, sum ræður um her, er at vinna út tilfeingið og ikki skaða viðkvomu náttúruna. Meginparturin av jørðini hoyrir til bygdasamfeløgini, ikki til hvønn einstakan.
Landafrøði[rætta | rætta wikitekst]
Papua Ný Guinea er beint sunnan Miðkring, og tí er veðurlagið heitt og slavið. Høg fjøll eru eystur og vestur alla oynna; fjøllini eru avtakin við tøttum regnskógi langt niðan í líðirnar. Í hesum mest sum ógongdu skógum er satt meingi av dýrum og vøkstrum, og mong dýr og plantur eru ikki nakra aðrastaðni í heiminum. Við strendurnar eru stórar mangrovumýrar. Í landinum er stórur skógur og nógv fjøll, og tað er ótætt bygt.
Landslutir[rætta | rætta wikitekst]
Sí eisini[rætta | rætta wikitekst]
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar


text:
Summardáin er vøggustova við 12 børnum og 4 starvsfólkum.
Í Summardáanum vilja vit fegin at barnið kennir seg væl og hetta gera vit við m.a. at gleðast tá bæði børn og vaksin koma hvønn dag.
Fyrsta leika barnið hevur er sín egni kroppur. Tí gera vit nógv av, at geva barninum umstøður at brúka sín kropp á ymiskar hættir tá tað spælir. Vit skifta regluliga innbúgv á stovuni, so barnið kann m.a. hoppa, klatra og snurra. Tá vit fara túr leggja vit okkum eftir at ganga á ósløttum lendi, so barnið fær brúkt bæði styrki og javnvág.
At práta og syngja gera vit nógv og av, t.d. hava vit smáar myndir sum børnini kunnu peika á og so tríva vit í. Vit syngja eisini áðrenn vit eta, hesar sangir skifta vit út, eftir árstíðini t.d. “So milt lýsir stjørnan” syngja vit í des og í mars “Nú fækkast vetrarfjøldir”.


text:
Góðu foreldur/avvarandi
Frá 1. juli er nýggj skipan galdandi fyri mánaðarkortini. Næmingarnir fáa skriv heim í dag.
Í stuttum kann sigast, at galdandi skipan heldur á til 30. juni. Frá 1. juli verður skipanin broytt, at mánaðarkortini verða galdandi í hálvt ár – fyri síðani at verða endurnýggjað 1. januar 2016.
Tað verður staðiliga heitt á foreldur at ansa eftir at næmingar hava mánaðarkort við sær, tá ið farið verður av oynni við skúlanum. Hevur næmingur ikki mánaðarkortið, kann SSL krevja at goldið verður út aftur!


text:
Frank er brotin úr donskum bergi, og søgan um hvussu fyrikomandi og blíði FCK og Fremad Amager fjepparin eisini gjørdist HB-fjeppari er eitt sindur stuttlig.
Heine Fernandez var jú venjari okkara eitt tíðarskeið, og Heine og Frank kennast. Frank sum starvast sum trydarmaður á flogvøllinum í Kastrup, rendi seg ein dagin inn í HB-fan nr. 1, Knút Olsen, á flogvøllinum og restin er, sum tey plaga at siga, "history".
Harumframt teljast Heðin Askham og Fróði Benjaminsen eisini millum "bekente" hjá Qvistinum. Eisini hevur hann verið fastur fúsur at vitja, eitt nú tá "hin" góði HB-fjepparin, Herluf Gudmunsson, eitt tíðarskeið lá á sjúrkahúsi í høvuðsstaðnum.
Frank og Malene koma til landið fríggjadagin 8. mai og fara avstað aftur týsdagin vikuna eftir. Leygardagin kl. 9.00 verður farið ein gongutúr við "legendunum", tá teir ganga sín vanliga leygardagstúr. Knút Olsen sigur, at ætlanin at enda túrin í Gundadali.
Sunnudagin verður farið til suðuroyar har vit vitja TB við Stórá. Á Føroya túrinum búgva gestirnir hjá Knút Olsen sum í hesum døgum roynir seg sum venjara og innpískara hjá teimum seksti fólkunum sum hava tekna seg til heilsufótbóltin hjá Havnar Bóltfelag.
Vit her á síðuni halda, at er sera hugaligt og undrunarvert at fólk uttanfyri landoddarnar brenna so nógv fyri okkara elskaða HB og gleðast um fínu vitjanina av bonaðu gólvunum í Danmørk.
Vælkomin til Føroyar og alt tað besta.
Mydirnar eru læntar av Facebook vanganum hjá Frank Qvist.


text:
Semingsstovnurin vaðar út har ...
31.01.2011
Áhugavert at fylgja við á síðulinjuni, hvussu semingsstovnurin tykist at arbeiða, tá arbeiðsósemjur eru. Serliga spennandi bleiv tað nú, tá semingsstovnurin tók eitt stig, sum var út um tað, sum vanligt er, nevniliga av sínum eintingum at seta fram eitt semingsuppskot - sum so bleiv forkastað av øðrum partinum.
Semingsstovnurin hevur fingið til uppgávu at lofta pørtum, sum ikki evna sjálvir at koma til eina avtalu um framtíðar samstarv. Grundleggjandi er og eigur at vera, at partarnir sjálvur gera sínar avtalur og bera fylgjurnar- also taka ábyrgd.
Semingslógin og stovnurin var ætlaður sum ein neyðloysn, sum skuldi vera til at taka hjá stríðandi pørtunum, tá vandi varð fyri, at stór samfelagsvirði fóru til skeyti orsakað av hóttandi verkfalli/-banni á arbeiðsmarknaðinum.
Semingsstovnurin skuldi vera hjálpin, sum skuldi fáa partarnar at tosa saman enn einaferð og hesuferð undir leiðslu av semingsstovninum - til tess at koma til eina semju.
Tað stendur ikki í lógini, og var heldur ikki ætlanin, at lógin skuldi tulkast so, at uppgávan hjá semingsstovninum var at seta fram semingsuppskot, soleiðis sum hetta í Føroyum aloftast er blivið praktiserað: semingsstovnurin er komin uppí, og so kunnu partarnir seta seg afturá at bíða eftir at okkurt skilagott uppskot kemur hiðani. Hetta kann so forkastast ella góðtakast.
Verður semingsuppskotið góðtikið av báðum pørtum, eru øll av røttum glað, men kanska ikki altíð so nøgd. Tá so tætt er millum partarnar, at sannlíkindi eru fyri at semingsuppskotið verður samtykt, átti meiri orka verið løgd í at mýkja partarnar at finna eina loysn við at sita saman og samráðast, og semingsstovnurin átti at verið meiri afturhaldandi við at taka ábyrgdina á seg at finna loysnina. Eitt úrslit partarnir sjálvir hava arbeitt seg fram til kann ikki sammetast við eitt semingsuppskot, sum meira at meta sum ein neyðloysn.
Stoltleikin yvir í felag at hava arbeitt seg fram til eina semju er í stóran mun fráverandi eins og kontinuiteturin, sum liggur í at hava tosað seg fram til úrslitið eisini er fráverandi, tá semjan er grundað á eitt semjuuppskot frá triðjapersóni.
Hugburðurin hjá pørtunum til alla semingsgongdina gerst ein heilt annar, um partarnir uppfata semingsstovnin sum ein samráðingarleiðara, sum ikki væntast at taka ábyrgdina frá pørtunum, og so at uppfata semingsstovnin sum tann triðjipersónurin, sum skal fóðrast við góðum argumentum vitandi um, at semingsstovnurin skal brúka hesi til at tilevna eitt semingsuppskot. Sum nú er, er tað semingsstovnurin, sum ger tað mesta arbeiði - tað átti at verið partarnir. Og semingsstovnurin(-menninir) kenna tað sum eitt press, at fáa semjuna í lag - kanska meiri enn partarnir í veruleikanum gera tað. Ábyrgdin er líkasum ikki teirra meir.
Semingsstovnurin hevur ofta fingið nógv góð orð á vegnum fyri dygdargott arbeiði, og hevur tað uppiborið. Men kortini eru viðurskifti, sum kundu verið betri og eigast at havast í huga. Umframt omanfyrinevnda um, at semingsstovnurin skal ansa sær ikki at taka ábyrgdina frá pørtunum, so hevur stovnurin eisini tað atlit at taka, grundleggjandi fyri alla samráðing: nevniliga at tryggja, at partarnir varðveita álitið á semingsmonnunum. Í hesum døgum tykist her rilla, nú annar av pørtunum sigur seg hava misti álitið á semingsstovninum.
Báðir partar mugu hava álit á at semingsstovninum. Verður álitið mist kemst illa víðari - uttan fyrst at brúka tað neyðugu tíðina at byggja tað mista álitið uppaftur.
Semingsstovnurin og einhvør, sum fæst við mekling, setur sítt trúvirði uppá spæl við at pilka við innihaldið í málinum, substansin. Semingsstovnurin vaðar út á djúpt vatn, tá hann av sínum eintingum fer inn í innihaldið í málinum og setur fram eitt uppskot til loysn - enntá uttan at partarnir hava biðið um tað. Tað undraði meg tí ikki sørt, tá semingsstovnurin henda dagin setti fram semingsuppskot "úr leysum lofti" so at siga. Grundgevingin segist vera, at tað var fyri betur at finna útav, hvar partarnir stóðu. Varð uppskotið góðtikið av báðum pørtum, so var henda gambling vunnin fyri semingsstovnin fyri hesu ferð. Men bara arbeiðsgevarasíðan góðtók uppskotið, meðan arbeiðstakarasíðan vrakaðu tað við orðunum, at uppskotið bara tók áhugamálini hjá hinum partinum við.
Partar í konflikt gevast ikki so, og smæðast ikki við at geva øðrum skuldina fyri tær óloystu konfliktirnar, júst so, sum tað ofta passar pørtum í konflikt rættiliga væl at sleppa undan truplum konfliktunum, og geva tær yvir til onnur at loysa - eitt dømi her kann vera at geva skarvin yvir til semingsstovnin. Eitt annað er at føra rættarmál.
Verandi konflikt koyrir nú víðari í fjølmiðlunum, og tað, sum nú hoyrist, og slíkt hava við hoyrt áður, er, at annar parturin sigur seg hava mist álitið á semingsstovninum, meðan hin parturin heldur tað vera undir lágmark at loyva sær at missa álit á semingsstovninum, sum partarnir sjálvir hava valt limir í. Álit er nakað man hevur ella ikki hevur. Álit kann missast og tað kann byggjast upp, men at tosa um at man ikki kann loyva sær at missa álit á fólki, sum man annars hevði álit á, er volapyk. Uttan álit frá pørtunum er trupult hjá semingsmonnunum at arbeiða.
Tað, sum eg vildi siga við hesum var, at tað var váðaverk hjá semingsstovninum av sínum eintingum at leggja fram hatta semingsuppskotið. Leggur tú fram eitt uppskot ella kemur við ráðum, so er tú samstundis farin inn í materiuna, substansin, í málinum, og ger tú tað, so er skjótt at partarnir byrja at seta spurnartekin við, hvat her er er vási og byrja at tosa um partískheit og at tú heldur meiri við øðrum enn hinum.
So niðurstøðan er, at um tú skal vera samráðingarleiðari fyri partar í konflikt, so skal tú halda teg til proceduruna og at seta spurningarnar og gera kanningar, men ikki koma við meiningum og ráðum, sum hava við innihaldið at gera. Neutraliteturin er í váða, tá tú byrjar at hava meiningar um innihaldið í málinum. Innihaldið eiga partarnir einsamallir og teir skulu ikki sleppa undan ábyrgdini av hesum og sjálvir finna eina loysn við neyðugari hjálp frá semingsstovninum sum samráðingarleiðara. Semingsstovnurin skal vara seg at taka ábyrgdina frá pørtunum. Partarnir eiga at vita best sjálvir.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
Teitur og Johan á landsliðið
Landslið14-03-2017 - Jónfinn Petursson
Lars Olsen hevur úttikið 20 spælarar til HM-undankappingardystin ímóti Andorra, sum verður 25. mars. Nýggir í hópinum eru Jóannes Bjartalíð og Hørður Askham úr KÍ.
Á tíðindafundi í FSF-húsinum mánadagin kunngjørdi Lars Olsen, A-landsliðsvenjari, nøvnini á teimum 20 spælarunum, ið eru úttiknir til HM-undankappingardystin ímóti Andorra. Dysturin verður leiktur í Andorra leygardagin 25. mars, klokkan 17.00.
Nakrar broytingar eru neyðugar hesa ferð í mun til føroyska hópin, sum spældi ímóti Sveis í november í fjør. Fróði Benjaminsen hevur leikbann, Brandur Olsen, Sonni Ragnar Nattestad og Rene Shaki Joensen eru skaddir, meðan Árni Frederiksberg og Róaldur Jakobsen vegna útbúgving fyribils ikki eru tøkir til landsliðsfótbólt
Avboðini, skaðarnir og leikbannið hava við sær, at pláss verður fyri øðrum monnum, og til dystin ímóti Andorra hevur landsliðsvenjarin sent boð eftir Jóannesi Bjartalíð og Hørði Askham úr KÍ.
Málverjar:
Gunnar Nielsen, FH (ÍS)
Teitur M. Gestsson, HB
Símun Rógvi Hansen, NSÍ
Verjusleikarar:
Jónas Þór Næs, ÍBV (ÍS)
Atli Gregersen, Víkingur
Hørður Askham, KÍ
Jóhan Troest Davidsen, HB
Odmar Færø, B36
Bárður J. Hansen, NSÍ
Viljormur Davidsen, Vejle (DK)
Miðvallarar
Rógvi Baldvinsson, Bryne BK (NOR)
Pól Jóhannus Justinussen, NSÍ
Gilli R. Sørensen, SK Brann (NOR)
Hallur Hansson, AC Horsens (DK)
Kaj Leo í Bartalsstovu, ÍBV (ÍS)
Sølvi Vatnhamar, Víkingur
Jóannes Bjartalíð, KÍ
Framherjar
Jóan Símun Edmundsson, OB Odense (DEN)
Klæmint A. Olsen, NSÍ
Páll A. Klettskarð, KÍ
Vit fegnast um at Teitur og Johan hava fingið landsliðsboð og ynskja øllum bestu eydnu við komandi uppgávuni.
Koyr á, Føroyar !!!!
Mynd og heimildari: fsf.fo